text:
Ikigo ngororamuco cya Gitagata ni kimwe mu bigo Ngororamuco biri mu Kigo Cy’Igihugu Gishinzwe Igororamuco mu Rwanda cyashyizweho n’ iteka rya Perezida wa Repubulika No 100/01 ryo kuwa 02/06/2018, rivugurura iryo kuwa 21/10/1975; cyakira abana b’ abahungu guhera ku myaka icumi kugeza kuri cumi n’ irindwi hamwe n’ abakobwa ndetse n’ abagore bafite imyitwarire ibangamiye rubanda.
Kuri uyu wa Gatanu tariki 06 ugushyingo 2020, urubyiruko rw’abakobwa n’ abagore 72 rwahawe impamyabushobozi mu Kigo ngororamuco cya Gitagata giherereye mu Karere ka Bugesera. Urwo rubyiruko rwarangije amasomo ku nshuro ya mbere, rugiye gusubizwa mu miryango yarwo nyuma yo kwiga imyuga, rukaba rusoje amasomo y’igihe gito mu myuga itandukanye irimo ubudozi, Gutunganya imisatsi ndetse n’ ubutetsi.
Abasoje amasomo, Umuyobozi w’ Ishami ry’ Imyuga n’ Ubumenyingiro mu Kigo Ngororamuco cya Gitagata NKURUNZIZA Victorien yabibukije ko impamyabushobozi bahawe zifite agaciro kuko yizeye adashidikanya ko mu buzima busanzwe bazaba bafite ubushobozi buhagije bwo kujya ku isoko ry’umurimo dore ko izi Mpamyabushobozi zemewe n’ Ikigo Gikuru Gishinzwe Amasomo y’ Imyuga n’ Ubumenyingiro (RP).
Madam UWAJENEZA M. Josephine; Umuhuzabikorwa w’ agateganyo w’ Ikigo ngororamuco cya Gitagata, mu butumwa yageneye abarangije amasomo y’ imyuga bakaba basubiye mu buzima busanzwe yabibukije ko ari amaboko y’ abanyarwanda yari yaratatanye ariko ubu bagiye kongera gutanga umusaruro bakiteza imbere ubwabo, imiryango yabo ndetse n’ Igihugu muri rusange. yabasabye kandi kuzirikana agaciro igihugu cyabahaye kikabakura mu buzima bubi barimo bakaba batashye bafite ubuzima bufite intego ndetse buri wese afite n’ ubumenyi ku mwuga yize; abasaba kuzitwara Gitore doreko banatojwe Indangagaciro na kirazira by’ umuco nyarwanda aho bahawe izina ry’ ubutore “MUTIMA W’URUGO”.
Muri uyu muhango nyuma y’ amasomo y’isanamitima ndetse n’ ay’ imyuga bigishijwe; ku bufatanye na “STRIVE FOUNDATION Ltd” hatanzwe imashini zidoda eshanu zihabwa abanyeshuri babaye indashyikirwa mu mwuga wo kudoda. Aba bahawe imashini babyishimiye cyane bizeza Ikigo Ngororamuco cya Gitagata ko umusingi bubakiwe utubatswe ku musenyi izi mashini zizabafasha kwiteza imbere bakigera iwabo


c: text/html

text:
Bamwe mu babyeyi, Urubyiruko ndetse n’abihayimana batangaje uko bumva umunsi w’abakundana, witiriwe mutagatifu Valentin(Saint Valentin). Bavuga ko babona ari umunsi urukundo rwakabaye rushimangirwa mu muryango, ndetse no hagati y’inkumi n’abasore ariko badatandukiriye, kuko kwizihiza umunsi w’Abakundana bitavuze kwishora mu busambanyi.
Nkuko abaganiriye n’ikinyamakuru Isezerano.com babivuze, ngo umunsi w’Abakundana cyangwa se Saint Valentin nkuko benshi bawita, ni umunsi benshi bibukiranya ibigendanye n’urukundo bakundanye, ndetse bakanabihamya bahana impano.
Nkuko byatangajwe n’umushumba w’itorero ADEPR Nyarugunga, pasitori Musabyeyezu Jean de Dieu, ngo kugira urukundo si ukwishora mu bikorwa bibi cyangwa se gusesagura ibyo utunze by’umwihariko nk’umukirisitu.
Ati” Kuba witwa umunsi w’abakundana,Ijambo ry’Imana Hari icyo ritubwira,ridusobanurira Urukundo urwo Ari rwo. Imibereho y’urukundo(Rom 12:9Urukundo rwanyu rwe kugira uburyarya. Mwange ibibi urunuka muhorane n’ibyiza.). Imikorere n’imikoreshereze y’urukundo1 Abakorinto 13:4-7 [4]Urukundo rurihangana rukagira neza, urukundo ntirugira ishyari, urukundo ntirwirarira, ntirwihimbaza, 5]ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku bantu, [6]ntirwishimira gukiranirwa kw’abandi ahubwo rwishimira ukuri, [7]rubabarira byose, rwizera byose, rwiringira byose, rwihanganira byose.”
Avuga ko ukurikije uko Ijambo ry’Imana rivuga,ni uburyo Urukundo rukoreshwa Kuri Valentine’s day,usanga urubyiruko rwanduza Urukundo,kuko barukoresha nabi,(bamwe bakuramo inda zidateganyijwe,abandi bakanduriramo indwara zandurira mu mibonano-mouzabitsina,abandi bagatandukana n’inshuti bamaranye igihe,abandi bagakoresha ubutunzi burenze ubwo bafite kubera kwiyemera,bakiteranya n’Imana ,ndetse bakagira ibibazo bizateza ingaruka ku buzima bwabo,bahatakariza ubusugi n’ubumanzi,ni byinshi).
Pasitori yagiriye inama urubyiruko ko gukunda no gukundwa ari byiza,kuko bituma umuntu acya mu maso,ni nacyo kintu cyonyine gihatse ubuzima,kuko ukunda Kandi agakundwa,ntashobora kurwara ihungabana. Urukundo nibarukoreshe neza,babanze gukunda Imana mu mitima yabo(Ukunda Imana ntakora icyaha). Bakundane Urukundo rwa kivandimwe(Amour Fraternelle) Kandi bareke gukoresha nabi Urukundo barusiga isura mbi,kuko iyo rukoreshejwe nabi ntiruba rukitwa Urukundo,rwitwa agakungu,gukururana. Kuko iyo Urukundo rukoreshejwe neza rubyara umusaruro.
Ikindi,birinde kuvuga ngo”ubwo se umuntu yabaho atagira copin cg copine?) Niba ibyo ukora Ari nko guta umwanya,bireke,kuko ibyo ukinisha none ejo bizaguhangayikisha.Ikindi igihe kikubikira amakuru meza cg mabi kikazayakubikurira mu kindi gihe.
Umwe mu bitegura guhabwa ubupadiri utashatse ko amazina ye atangazwa yavuze ko umunsi w’abakundana ari umunsi ukwiye guhabwa agaciro gakomeye, ariko nanone Abantu
badatandukiriye ngo bibagirwe ko ibyo bakora byose Imana ibareba.
Yagize ati” Nk’uwitegura kwiha Imana, umunsi wa Saint Valentin navuga ko ari umunsi umuryango w’Imana, Kiliziya, ukwiye kuzirana ku rukundo: urukundo mu muryango ku bashakanye no ku rubyiruko, abasore n’inkumi, biifitemo urwo rukundo rubaganisha kunga ubumwe mu isakramentu ry’ugushyingirwa. Saint Valentin rero ni umwanya cyangwa igihe cyiza cyo gushimangira urukundo ku bakundana. Gusa ni ukwirinda gukabya. Kuko urukundo ntirwirarira kandi ntacyo rukora kidahwitse (ibaruwa ya 1 Abanyakorinti 13, 4 – 5).”
Akomeza avuga ko Uwakwizihiza Saint Valentin muri ubwo buryo ari umunyabyago kuko uretse no kuba atumva icyo urukundo ari cyo, nawe ntabwo yiyizi. Urukundo rushingiye ku irari ntiruhwitse. Kuba kandi yakwiyangiza ako kageni ni uko atihaye agaciro. Mu kinyarwanda kiboneye ibyo byitwa: ubwomanzi, ubupfu cyangwa ubwohe. Avuga ko rubyiruko rukwiye gukomera ku bupfura.
Ibi kandi bivugwa n’aba bihayimana, bigarukwaho na rumwe mu rubyiruko rutandukanye ndetse n’abayeyi. Bavuga ko nubwo uyu munsi ari uw’abakundana ntibivuze ko gusambana nabyo ari urukundo.
Jean Baptiste Nduwayo yagize ati” twebwe ku bwacu, iyo uyu munsi wageraga twaragendaga tukareba uwo dukunda murugo iwabo tukamushyira impano nziza, wenda nk’akambaro cyangwa ururabo rw’iroza kuko rwashushanyaga ingano y’urwo umukunda, ariko ntitwishore mu busambanyi. Gusa muri iyi minsi urubyiruko ntabwo rwitwara neza, ari nayo mpamvu nk’umubyeyi njye nabasaba kwitonda, ntibishore mu mibonano mpuzabitsina kuri uwo munsi, kuko igihe cyabyo kizagera.”
Evelyne Uwera ati” nkatwe nk’urubyiruko, twumva ko umunsi w’abakundana ari ukwishimana n’uwo ukunda mugahana impano, ndetse mukanasangira. Gusa ubu ntabwo bizakunda kubera icyorezo cya Corona Virus. Gusa nanone ntabwo bivuze ko kwishimana nuwo ukunda bibageza ku gusambana kuko nyine aba ari uwawe aba agomba kwihangana.”
Umunsi w’abakundana witiriwe Saint Valentin wizihizwa tariki 14 Gashyantare buri mwaka. Uwo munsi urangwa n’uko abakundana bibuka urukundo rwabo basangira, basohokana cyane cyane bahana impano zitandukanye ziganjemo indabyo.
Umunsi wa Saint Valentin wakomotse ku mupadiri w’Umunyaromani witwa Valentin wabayeho ku gihe cy’umwami w’abami Claudius II ahagana mu myaka 269 n’i 273 mbere y’ivuka rya Yezu kiristu. Muri icyo gihe, tariki ya 14 Gashyantare habaga umunsi mukuru wo kwihiza umunsi
w’umwamikazi Juno wafatwaga nk’imana y’abagore.
Kuri uwo munsi, abasore bandika amazina y’abakobwa bari mu kigero kimwe bakayashyira mu kintu, umusore yazamura izina ry’umukobwa guhera ubwo akamuherekeza bakajya kwizihiriza uwo munsi hamwe. Ngo ibyo byatumaga abakobwa bahura n’abasore kuko mbere byabaga bibujije, ubucuti bwabo bugakomera bukava no kubana ubuziraherezo.
Ku ngoma ya Claudius igihugu cye cyaje kugarizwa n’intambara zikomeye, agira ikibazo cy’abasirikare bagomba kurwanira igihugu kubera ko abagabo bakiri batoya bangaga gusiga abagore babo ngo bajye ku rugamba.
Umwami Claudius yafashe icyemezo cyo guhagarika gushaka, ariko Saint Valentin ntiyabyakira neza. Afatanyije na Saint Marius batangira gusezeranya abantu bashaka kubana mu ibanga. Amakuru yageze ku mwami Claudius ararakara ategeka ko Padiri Valentin afatwa agafungwa.
Padiri Valentin yarafunzwe, akatirwa urwo gupfa akubiswe amahiri akanacibwa umutwe. Ngo igihe yarategereje iherezo rye, abantu bazanaga indabyo n’ubutumwa bwo kumukomeza bakazinyuza mu idirishya.
Uyu munsi uvugwaho byinshi. Hari n’abavuga ko ubwo Valentin yari afunzwe, umukobwa
w’umucungagereza yakomeje kumuba hafi, amusura kugeza igihe cyo kunyongwa. Uwo mukobwa yari afite ubumuga bwo kutabona, ariko ibitangaza byabaye mu gihe yasengeraga Valentin yongeye kureba.
Ubwo haburaga umunsi umwe ngo Valentin anyongwe, bivugwa ko yanditse ku ruparuro amagambo agira ati: “ Love from your Valentine” ni ukuvuga “urukundo rwa Valentin wawe” amushimira urukundo n’ubutahemuka yamugaragarije.
Umunyamakuru w’Isezerano.com , kuva mu 2020 . Yize Itangazamakuru n’itumanaho (Journalism and Communication ) muri Institut Catholique de Kabgayi .
Amaze imyaka 2 , mu mwuga w’itangazamakuru .

robotstxt: allowed

filter: keep


text:
Umunyabwenge Solomo yigeze avuga ko iherezo ry’ikintu riruta itangira ryacyo(Umubwiriza 7:8).Ikintu gishobora kuba cyaratangiye gikorwa neza ariko ku iherezo kikagenda nabi ,ibi bituma abakibonye ku iherezo bibagirwa ko cyigeze kuba kiza bikarangira bakigaye rwose.
Twifashishije igitabo cyitwa ” Amateka y’intumwa za Yesu n’urupfu zapfuye” kitubwira ko ku ntumwa za Yesu kristo zo atari ko byari bimeze kuko zo zatangiye nta cyiza zikora kuko hari mu itangira ry’umuhamagaro wabo.
“Zatangiye ari nta cyiza na kimwe kibabonekaho kuko hari mu itangira ry’umuhamagaro wabo ariko igihe cyarageze bajyanwa mu mbaraga,baba inshuti nziza z’indahemuka ku mutoza wabo,bituma ubutwari n’ubutore bwabo bunyeganyeza isi”.
Wakwibaza uti ubu butwari bwo kunyeganyeza isi babukuye he cyane cyane ko bari abanyantege nke
Igihe kimwe Yesu yenda gusubira kwa se mu ijuru abigishwa be baramubajije bati “mbese Mwami iki ni igihe wenda kugaruriramo ubwami mu bisiraheli”?Yesu arabasubiza ati si ibyanyu kumenya iby’iminsi n’ibihe Data yagennye,ni ubutware bwe wenyine.Icyakora muzahabwa imbaraga Umwuka wera nabamanukira,kandi muzaba abagabo bo kumpamya i Yerusalemu n’i Yudaya n’i Samaliya no kugeza ku mpera y’isi(Ibyakozwe n’intumwa 1:7-8).
Kuba aba bigishwa ba Yesu baramubajije iki kibazo bigaragaza ubwoba bari bafite bwo gusigara bonyine ,cyane cyane ko bari banagotswe n’ubwami bw’abaromani bwari bwarabambye Yesu,ariko Yesu Kristo mwiza umenya neza ibyo dukennye abasezeranya Umwuka wera uzabaha imbaraga.
Ku munsi wa Pantekote usohoye abigishwa bari hamwe mu mwanya umwe bahuje umutima,nuko umuriri uvuye mu ijuru umeze nk’umuyaga uhuha cyane ,ukwira mu nzu bari bicayemo ,haboneka indimi zigabanije zisa n’umuriro,ururimi rujya ku muntu wese wo muri bo .Bose buzuzwa Umwuka wera(Ibyakozwe n’intumwa 2:1-4).
Aba bigishwa bamaze kuzura umwuka wera buzuye imbaraga maze Petero wa mwigishwa wari warihakanye Kristo ku bw’intege nke ze za kimuntu maze arahaguruka atangira kubwiriza ubutumwa bwiza bwa Kristo abanyadini bari baturutse mu mahanga yose yo munsi y’ijuru bari baje I Yerusalemu.Aranababwira ati Yesu w’i Nazareti wa muntu Imana yahamirishije imirimo ikomeye n’ibitangaza,mwamubambishije amaboko y’abagome muramwica ariko Imana yaramuzuye,maze kuri uwo munsi abantu 3000 bakira agakiza(iby 2:14-42).
Ibi byose bigaragaza akamaro gakomeye Umwuka wera adufitiye kuko aduha imbaraga, udafite intege aramubashisha ndetse no mu bitugerageza umwuka wera abana natwe akadushoboza kwihangana,ahora adusabira ku Mana kuko azi neza ibidukwiye.
Aha umuntu yahita atekereza ati ese Umwuka wera namuhabwa nte?
Nta kindi gisubizo usibye kumusaba kuko Data utaratwimye Umwana we Yesu Kristo yabura ate kumuduhana n’ibindi byose mu gihe tubimusabye?Ijambo ry’Imana riravuga ngo musabe muzahabwa ,mushake muzabona mukomange ku rugi muzakingurirwa kuko umuntu wese usaba ahabwa ,ushatse abona n’ukomanga agakingurirwa(Matayo 7:7-9).
Izere Umwami Yesu Kristo urakira n’abo mu rugo rwawe niwe uhindura amateka,ibikugoye arabizi kandi yiteguye kukuruhura maze ukakira agakiza ke ,ibya kera wakoze nabi ntibizongera kwibukwa ukundi ahubwo urahinduka icyaremwe gishya ,kandi kwakira Yesu Kristo niyo nzira yo kwakira n’imbaraga z’Umwuka wera zikubashisha guhagarara ushikamye muri Kristo.


text:
Sioni ivugwa mu gitabo cyera cyitwa Bibiliya ni umusozi uri mu murwa wa Yerusalemu mu gihugu cya Isiraheli.Gusa ushobora kumva abantu bamwe bavuga iri zina ukagirango baravuga uyu musozi uherereye i Yerusaremu nyamara atariho bavuga, bashaka kuvuga igihugu gishya cy’abizera.
Umusozi Siyoni uboneka bwa mbere muri bibiliya mu gitabo cya kabiri cya Samuel 5 :7.Mbere umusozi wa Siyoni wari igihome cy’abayebusi,umwami Dawidi amaze kuwufata wahise witwa umurwa wa Dawidi .
Mu Zaburi ya 87 :2-3,havuga ko Uwiteka akunda amarembo y’i Siyoni akayirutisha ubuturo bwose bw’abayakobo.ikomeza ivuga iti :”wa rurembo rw’Imana we ,uvugwaho iby’icybahiro”.
Urubuga rwa gotquestion rwo rusobanura ko mu mvugo ya gitewologiya Siyoni bisobanura Isiraheri nk’ubwoko bw’Imana(Yesaya :60 :14).Mu isezerano rishya ,abakirisito Siyoni bayifata nk’umurwa wera wa Yerusalemu nshya(Abaheburayo 12 :22).
Ijambo Siyoni riboneka muri Bibiliya inshuro zirenga 150.Intumwa Pawulo we yagaragaje Yesu nk’ibuye ryo muri Siyoni abubatsi banze nyamara ryahindutse irikomeza imfuruka.


text:
Isomero Vision Jeunesse Nouvelle ni isomero ryo gusomeramo mu mujyi wa Rubavu, rifite ibitabo bitandukanye ku bantu bose barigana, ryafunguye imiryango mu 2007. Isomero riri muri metero nkeya uvuye ku kiyaga cya Kivu, ushobora no kujya gusomera mu busitani buri ku mucanga, ahantu bashyize intebe zo kwicaraho!
Ibitabo by’Abana
Isomero rifite ibitabo bitandukanye byagenewe abana ,ibitabo biri mu ndimi zitandukanye ikinyarwanda, igifaransa n’icyongereza. Abana bakunda ibitabo bya Dessin Animée(Cartoon) inkuru zishushanyije ,inkuru zishimisha abana, zifasha abana kunguka ubumenyi. Abana bakaba bafite ahantu habo bagenewe basanga ibitabo byabagenewe.
Ibitabo by’Abantu bakuru
Isomero rifite ibitabo by’urubyiruko ndetse n’abantu bakuru muri rusange, basanga ibitabo by’ingeri zose; ibyo kwigiramo, ibyo kwifashisha mu bushakashatsi, Ibinyamakuru.Uzasangamo ibitabo bya Medecine, Agriculture & Elevage, Electro-Mecanique, Batiment,Construction, science politique, Droit, Sociologie, Religion, Litterature, Arts, Communication n’ibindi byinshi byiza.
Isomero ryateguriye abarigana ahantu ho kwicara heza, hataba urusaku, ahantu hagenewe gusomerwa, kwandika, kwigira . Umuntu aba yisanzuye nta rusaku cyangwa ikindi kintu cya mubagamira.
Serivisi ya Café Internet
Umuntu ugana iri somero abasha kubona serivisi zitandukanye zirimo gukoresha machine zagenewe abakiriya, zifite interineti ya 4G.Umuntu abasha no kubona WIFI y’ubuntu! Ubasha no kuba wa koresha fotokopi, ukimprima no gusikana inyandiko, byose ku biciro byiza.
Icyo bisaba kurigana
Ni isomero ryakira abantu bose barigana, ushaka uburenganzira(Abonnement) bwo gucyura ibitabo bumara umwaka wose. Abana bishyura ibihumbi 3000 rwf , umuntu mukuru yishyura ibihumbi 6000 rwf. Umuntu akitwaza amafoto abiri magufi na fotokopi y’indangamuntu. Umuntu yemerwa gutahana ibitabo 2 mu gihe cy’iminsi 15.
Umushyitsi watembereye mu mujyi wa Rubavu ashobora kugana isomero Vision Nouvelle Jeunesse akabasha kurikoresha mu minsi 5 yikurikiranya. Bisaba kwishyura amafaranga 500 rwf.
Buri mwaka mu biruhuko bya Noheli na Pasika bategura amarushanwa yagenewe abana yo Kwandika no Gusoma inkuru, imivugo n’ibindi. Ni mu rwego rwo gutoza abana umuco wo gusoma no kwandika bagatangira kubikunda no kubikora bakiri bato ndetse no kubigisha kumenya akamaro k’isomero.
Isomero Vision Jeunesse Nouvelle rikora kuva kuwa Mbere - Kuwa Gatanu (7h30am -5pm) kuwa Gatandatu (7h30am -12pm).
Isomero Vision Jeunesse Nouvelle rihereye mu mujyi wa Rubavu, ahazwi nko kuri Vision Nouvelle Jeunesse, ikigo cy’urubyiruko kiri haruguru ya Hotel Serena (Rubavu) iruhande rw’umuhanda umanuka ugana ku Mucanga Rusange abantu bogeraho (Public Beach).
Muri iri somero harimo amagambo meza agira ati : L’homme abonne à la lecture a déjà dans sa main la clé du savoir”


text:
ABAKURAMBERE N’ABAHANUZI
IGICE CYA 60 - KWIHANDAGAZA KWA SAWULI36
Nyuma y’iteraniro ry’i Gilugali, Sawuli yasezereye ingabo zari zahagurutse azihururije kurimbura Abamoni, maze yisigariza ingabo ibihumbi bibiri gusa bo kubana nawe i Mikimashi n’abandi igihumbi bo kubana n’umuhungu we Yonatani i Gibeya. Ngaho aho ifuti rikomeye cyane ryabaye. Kubera ko bari baherutse kunesha, ingabo ze zari zuzuwe n’ibyiringiro n’ubutwari; kandi iyo ahita akomeza urugamba akarwanya abanzi ba Isiraheli, yajyaga kunesha bikavugwa hose kandi ishyanga ryabo rikagira umudendezo. AA 429.1
Hagati aho, abaturanyi babo bari abarwanyi cyane b’Abafilisitiya bari bagikomeye. Nubwo Abafilisiya bari bamaze gutsindirwa Ebenezeri, bari bagifite mu maboko ibihome byari byubatswe ku dusozi tw’imirambi mu gihugu cy’Abisiraheli maze bashinga ibirindiro byabo rwagati mu gihugu. Abafilisitiya barushaga Abisiraheli intwaro n’ibindi byangombwa. Mu gihe kirekire bamaze bakandamiza Abisiraheli, Abafilisitiya baharaniye gukomeza imbaraga zabo bakoresheje kubuza Abisiraheli gukora imirimo y’ubucuzi, kugira ngo badacura intwaro z’intambara. Nyuma yo kugirana amasezerano y’amahoro Abaheburayo bajyaga bajya mu Bafilisitiya gutyarisha ibyo bakeneye. Kubera gutwarwa no gukunda umutuzo ndetse n’umutima mubi batewe no gukandamizwa igihe kirekire, ku rwego rukomeye, abagabo b’Abisiraheli ntibari baritaye ku kwishakira intwaro z’intambara. Abisiraheli bashobora kubona imiheto n’imihumetso ariko muri bo nta n’umwe wari ufite icumu cyangwa inkota uretse Sawuli na Yonatani. AA 429.2
Mu mwaka wa kabiri w’ingoma ya Sawuli, ni bwo bagerageje kunesha Abafilisitiya. Abafilisitiya baneshejwe ubwa mbere na Yonatani, umuhungu w’umwami, wateye kandi akanesha abanyagihome cyabo i Geba. Abafilisitiya barakajwe n’uko gutsindwa maze bitegura guhita batera Abisiraheli. Sawuli yategetse ko bavuza ihembe ry’intambara, ahamagarira abagabo bose bashoboraga kurwana harimo n’abo mu miryango yari ituye hakurya ya Yorodani guteranira i Gilugali. Iryo tegeko ryarumviwe. AA 429.3
Abafilisitiya bari bateraniye i Mikimashi ari ingabo nyinshi “bari bafite amagare inzovu eshatu n’abagendera ku mafarashi ibihumbi bitandatu n’abantu bangana n’umusenyi wo mu kibaya cy’inyanja ubwinshi.” Ubwo inkuru yageraga kuri Sawuli n’ingabo ze i Gilugali, abantu batewe ubwoba bwinshi no gutekereza izo ngabo zikomeye bagombaga guhangana nazo mu rugamba. Ntabwo bari biteguye guhangana n’umwanzi, bityo benshi cyane bashya ubwoba ku buryo batigeze bahangara kuza kugeragerezwa kujya ku rugamba. Bamwe bambutse Yorodani, abandi bihisha mu buvumo no mu myobo, abandi bihisha mu bitare byari byinshi cyane muri ako karere. Uko igihe cy’urugamba cyegerezaga, ni ko umubare w’abacikaga wiyongeraga kandi n’abatavuyemo bari bafite ubwoba bwinshi. AA 429.4
Igihe Sawuli yasukwagaho amavuta yimikwa ngo abe umwami w’Abisiraheli, Samweli yamuhaye amabwiriza anonosoye yerekeranye n’uko yagombaga kubigenza muri icyo gihe. Umuhanuzi yaravuze ati: “Kandi uzantange kugera i Gilugali, nanjye nzagusangayo nje gutamba ibitambo byoswa n’ibitambo by’ishimwe yuko ari amahoro. Uzamareyo iminsi irindwi untegereje, kugeza igihe nzaza nkagusobanurira icyo ukwiriye gukora.” 1 Samweli 10:8. AA 429.5
Uko umunsi ukeye, Sawuli yakomezaga gutegereza ariko ntagire umuhati wo gutera abantu ubutwari no kubashishikariza kwiringira Imana. Igihe umuhanuzi yari yamuhaye kitararangira rwose, yarambiwe gutegereza ubwo umuhanuzi yari atinze maze yemera ko ingorane zimwugarije zimuca intege. Aho gushaka uburyo ategurira abantu imihango Samweli yari aje gukora, yatwawe no kutizera n’ubwira. Umurimo wo gushaka Imana hatambwe ibitambo wari umuhango wera cyane kandi w’ingenzi; ndetse Imana yasabaga yuko abantu bisuzuma mu mitima yabo kandi bakihana ibyaha byabo, kugira ngo igitambo cyabo cyemerwe imbere yayo kandi umugisha wayo ukaba ku muhati wabo bagatsinda umwanzi. Nyamara Sawuli yari yabuze amahwemo; kandi n’abantu aho kugira ngo bizere Imana ngo ibafashe, bari bahanze amaso umwami bari baratoranyije ngo abayobore kandi abajye imbere. AA 430.1
Ariko kandi Uwiteka yari akibitayeho, ntiyabatereranye ngo bahangane n’akaga kashoboraga kubageraho igihe bari kuba biringiye gusa amaboko y’umuntu. Yabagejeje ahakomeye kugira ngo basobanukirwe ubupfapfa bwo kwishingikiriza muntu, no kugira ngo bahindukirire Imana yo mufasha wabo rukumbi. Igihe cyo kugerageza Sawuli cyari gisohoye. Icyo gihe yagombaga kwerekana niba arishingikiriza ku Mana cyangwa ntayishingikirizeho kandi agategereza yihanganye nk’uko Imana yari yabimutegetse, bityo akagaragaza ko ari umuntu Imana yagirira icyizere aho bikomeye nk’umutware w’ubwoko bwayo, cyangwa niba arakozwa hirya no hino kandi akigaragaza ko adakwiriye inshingano yera yari yahawe. Mbese umwami Abisiraheli bari barahisemo yari kumvira Umwami utwara abami bose? Mbese yari kugarura imitima y’ingabo ze zari zakutse imitima ku Ufite imbaraga no gukiza bihoraho? AA 430.2
Yakomeje kurambirwa ariko ategereje yuko Samweli aza maze abona yuko akayubi, agahinda no gucika kw’ingabo ze byatewe n’uko uwo muhanuzi atari aho. Igihe yari yahawe kiragera ariko uwo muntu w’Imana ntiyahita aza. Imana yari yatindanye umugaragu wayo. Ariko umutima wa Sawuli wo kubura amahwemo no guhubuka ananirwa kuwutegeka. Kubera kwibwira ko hari igikwiriye gukorwa kugira abantu bamarwe ubwoba, Sawuli yiyemeje guhamagaza abantu ngo baze mu muhango wo kuramya Imana kandi atambe igitambo cyo kwingingira Imana kubagoboka. Imana yari yaratanze amabwiriza avuga yuko abatoranyirijwe uwo murimo gusa ari bo bakwiriye gutambira ibitambo imbere yayo. Ariko Sawuli arategeka ati: “Nimunzanire hano igitambo cyoswa,” ahangara kwegera igicaniro yambaye imyambaro y’intambara afite n’intwaro maze atamba igitambo imbere y’Imana. AA 430.3
“Akimara gutamba Samweli aba araje; maze Sawuli arasohoka ajya kumusanganira ngo amuramutse.” Samweli yahise abona yuko Sawuli yakoze ibinyuranye n’ibya ya mabwiriza yahawe. Imana yari yatumye umuhanuzi ko icyo gihe nikigera yo ubwayo irabamenyesha icyo Abisiraheli bagomba gukora muri icyo gihe cy’akaga. Iyo Sawuli yuzuza ibyangombwa byasabwaga kugira ngo Imana ibafashe, Uwiteka yajyaga gucungura Abisiraheli mu buryo butangaje ikoresheje abantu bake bari banambye ku mwami. Nyamara Sawuli yariyemeraga ubwe ndetse n’ibyo yakoraga bituma ajya gusanganira uwo muhanuzi nk’umuntu ukwiriye gushimwa aho kugawa. AA 430.4
Mu maso ha Samweli hari huzuye umubabaro; ariko ubwo yamubazaga ati: “Ibyo wakoze ni ibiki?” Sawuli yatanze impamvu zamuteye gukora icyo gikorwa cyo kwihandagaza. Yaravuze ati: “Nabonye abantu banshizeho batatana. Na we ntiwaje mu minsi yategetswe, kandi Abafilisitiya bari bamaze guteranira i Mikimashi, bituma nibwira nti: ‘Ubu ngubu Abafilisitiya bari bumanukire i Gilugali bantere kandi ntarahendahenda Uwiteka ngo ampe umugisha.’ Ni cyo gitumye nihata ntamba igitambo cyoswa. AA 431.1
“Maze Samweli abwira Sawuli ati: ‘Wafuditse, ntiwumviye itegeko Uwiteka Imana yawe yagutegetse, none Uwiteka aba akomeje ubwami bwawe mu Isirayeli iteka ryose. Ariko noneho ubwami bwawe ntibuzagumaho, Uwiteka amaze kwishakira umuntu umeze nk’uko umutima we ushaka, kandi ni we Uwiteka yashyizeho kuba umutware w’ubwoko bwe,...Nuko Samweli arahaguruka, ava i Gilugali ajya i Gibeya y’i Bubenyamini.” AA 431.2
Abisiraheli bagombaga kureka kuba ubwoko bw’Imana, cyangwa amahame ubutegetsi bwari bushingiyeho akagumaho, maze igihugu kikayoborwa n’ubushobozi bw’Imana. Iyo Abisiraheli biyegurira Uwiteka burundu, iyo ubushake bw’umuntu bwumvira ubushake bw’Imana, Imana yari gukomeza kuba Umutware w’Abisiraheli. Igihe cyose umwami na rubanda bari kwitwararika bumvira Imana, yari kubabera umurengezi. Ariko muri Isiraheli nta mwami wari kugubwa neza atemera ubutegetsi bw’ikirenga bw’Imana. AA 431.3
Iyo Sawuli agaragaza kubahiriza amabwiriza y’Imana muri icyo gihe cy’ibigeragezo, Imana iba yarakoreye ubushake bwayo muri we. Gutsindwa kwe kwagaragaje ko atari akwiriye kuba uhagarariye Imana mu bwoko bwayo. Sawuli yajyaga kuyobya Abisiraheli. Aho kugira ngo ubushake bw’Imana butegeke, hagategeka ubushake bwe. Iyo Sawuli aba indahemuka, ubwami bwe bwari gukomera by’iteka ryose; ariko kubera ko yari yatsinzwe, umugambi w’Imana wagombaga kusohozwa n’undi. Ubuyobozi bwa Isiraheli bwagombaga guhabwa uwajyaga gutegeka abantu akurikije ubushake bw’Ijuru. AA 431.4
Ntabwo tuzi ibyo turangamira bikomeye bishobora kujya mu kaga Imana iramutse ibigerageje. Nta mahoro ashoboka keretse mu kumvira ijambo ry’Imana nta gukebakeba. Amasezerano yayo yose asohozwa bishingiye ku kwizera no kumvira, kandi kunanirwa kuzuza ibyo amategeko yayo asaba bidukuraho gusohorezwa imigisha myinshi ivugwa mu Byanditswe. Ntabwo dukwiriye gukurikiza amarangamutima cyangwa ngo twishingikirize ku bwenge bw’abantu. Dukwiriye gutumbira ubushake bw’Imana bwahishuwe kandi tugakurikiza amategeko yayo yumvikana neza tutitaye ku ngorane zaba zitugose izo ari zo zose. Imana izirengera ingaruka zabyo. Kubwo kumvira ijambo ryayo mu gihe cy’ibigeragezo tubasha kugaragariza imbere y’abantu n’abamarayika ko Uwiteka ashobora kudushyira aho bikomeye kugira ngo tuhakorere ubushake bwe, twubahishe izina rye, kandi duheshe umugisha ubwoko bwe. AA 431.5
Imana ntiyari inejejwe n’ibyo Sawuli yakoze nyamara kandi Sawuli ntiyashakaga kwiyoroshya mu mutima ngo yihane. Ibyo yaburaga mu butungane nyakuri yagerageje kubigeraho akoresheje ishyaka yari afite ryo kugaragaza kubaha Imana. Sawuli ntiyari ayobewe uburyo Abisiraheli baneshejwe igihe Hofini na Finehasi bazanaga isanduku y’Imana ku rugamba; nyamara n’ubwo yari azi ibyo byose, yiyemeje gutumiza iyo sanduku yera hamwe n’umutambyi wari uyishinzwe. Abigenje atyo, yibwiraga yuko ashobora kongera gukoranya ingabo ze zari zitatanye maze akarwanya Abafilisitiya. Yajyaga guheza Samweli n’ubufasha yamuhaga maze inama Samweli yamugiraga no kumucyaha bikarorera. AA 431.6
Sawuli yari yarahawe Mwuka Muziranenge kugira ngo amurikire ubwenge bwe kandi yoroshye umutima we. Yari yaragejejweho amabwiriza kandi acyahwa mu buryo buzira amakemwa n’umuhanuzi w’Imana. Ariko mbega ngo arayoba cyane! Igitekerezo cy’umwami wa mbere w’Abisiraheli kigaragaza urugero rubabaje rw’ubushobozi bw’imico mibi yakiriwe mu bwana. Mu buto bwe Sawuli ntiyakundaga Imana kandi ngo ayubahe; bityo uwo mutima uhutiraho utari waratojwe mbere kwicisha bugufi, wahoraga witeguye kugomera ubuyobozi bw’Imana. Abantu bazirikana kandi bakubaha ubushake bw’Imana mu buto bwabo, ndetse bagakora inshingano bahawe nk’uko bikwiriye, bazategurirwa gukora inshingano iruseho mu buzima buzaza. Nyamara abantu ntibamara igihe kirekire bakoresha nabi ububasha Imana yabahaye hanyuma ngo nibashaka guhindukira basange bwa bushobozi bukibarimo kandi ngo babe bahinduka nta nkomyi. AA 432.1
Umwete Sawuli yakoranye agira ngo akoranye abantu ntiwamuhiriye. Abonye asigaranye abasirikare magana atandatu gusa, yavuye i Gilugali ajya mu gihome cy’ i Geba, cyari cyarambuwe Abafilisitiya. Iki gihome cyari giherereye mu majyepfo y’ikibaya cy’umutagwe, ku birometero bike mu majyaruguru y’i Yerusalemu. Mu majyaruguru y’icyo kibaya, i Mikimashi, ni ho ingabo z’Abafilisitiya zari zigerereje, kandi imitwe yazo ikajya hirya no hino kwararika igihugu. AA 432.2
Imana yemeye ko habaho akaga nk’ako kugira ngo icyahe Sawuli kandi yigishe ubwoko bwayo kwicisha bugufi no kwizera. Kubera icyaha Sawuli yakoze yihandagaza agatamba igitambo, Uwiteka ntiyamuhaye icyubahiro cyo kunesha Abafilisitiya. Ahubwo Yonatani, umwana w’umwami nyamara wubahaga Imana, ni we watoranyijwe ngo abe igikoresho cyo gukorora Abisiraheli. Yonatani akoreshwejwe n’imbaraga iturutse ku Mana, yabwiye uwari umutwaje intwaro yuko bagenda rwihishwa bakajya gutera mu rugerero rw’abanzi. Yaramubwiye ati: “Ahari Uwiteka hari icyo yadukorera, kuko nta cyabuza Uwiteka gukiza, akirishije benshi cyangwa bake.” AA 432.3
Uwo wamutwazaga intwaro kuko na we yari umugabo wizera kandi usenga, yamushyigikiye muri uwo mugambi, maze bombi basohoka mu rugerero rwabo rwihishwa kugira ngo hatagira ubabuza umugambi wabo. Basenga Umuyobozi wa ba sekuruza bakomeje, maze bemeranya ikimenyetso cyo kubereka uko babigenza. Bamanukiye mu mukoke wari utandukanyije ingabo zo ku mpande zombi, maze bagenda bomboka banyura munsi y’igitare cyari gikingirijwe uruhande rumwe n’udusozi two muri icyo kibaya. Bageze hafi y’igihome cy’Abafilisitiya, abanzi babo barababonye maze bavugana agasuzuguro bati: “Dore Abaheburayo basesurutse mu myobo bari bihishemo ... Nimuzamuke tubone icyo tuberaka,” byashakaga kuvuga ko bajyaga guhana abo Bisirayeli kubera guhangara kwabo. Ayo magambo babwiwe n’Abafilisitiya ni yo Yonatani na mugenzi we bari bemeranyije yuko nibabibona bibabera ikimenyetso cy’uko Uwiteka arabaha ishya mu mugambi wabo. Abo barwanyi bombi bahitamo kunyura mu kayira katari kazwi n’Abafilisitiya, bahitamo kunyura mu kayira kihishe kandi kabi cyane, maze baragenda bagera mu mpinga y’akanunga Abafilisitiya bibwiraga ko katagerwaho, kandi ntikari karinzwe cyane. Nuko binjira rugerero rw’abanzi maze bica abarinzi, batigeze babarwanya kuko bari babaguye gitumo kandi batahwa n’ubwoba. AA 432.4
Abamarayika bo mu ijuru barinze Yonatani n’uwari umutwaje intwaro; abamarayika barabarwaniriye, maze bica Abafilisitiya bagwa imbere yabo. Isi yahinze umushyitsi nk’aho hari haje abantu benshi bagendera ku mafarashi n’amagare. Yonatani yamenye ko ibyo ari ibimenyetso by’ubufasha bw’Imana, ndetse n’Abafilisitiya bamenye ko hari icyo Imana iri gukora kugira ngo ikize Abisiraheli. Ingabo z’Abafiilisitiya zaba izari mu rugerero n’izari zagiye kwararika igihugu, zagize ubwoba bwinshi maze muri ako kayubi bitewe no kwitiranya ingabo zabo n’iz’abanzi, Abafilisitiya batangira kwicana. AA 433.1
Bidatinze urusaku rw’intambara rugera mu rugerero rw’Abisiraheli. Abarinzi b’umwami bazana inkuru yuko mu Bafilisitiya hacitse igikuba gikomeye kandi yuko umubare wabo ugumya kugabanuka. Nyamara byari bizwi ko nta ngabo z’Abisiraheli zavuye mu rugerero rwabo. Bagenzuye neza basanze ko abantu bose abahri uretse Yonatani n’uwamutwazaga intwaro. Ariko babonye yuko Abafilisitiya bahunga, Sawuli na we ayobora ingabo ze ajya kubarwanya. Ubwo n’Abaheburayo bari baracitse benewabo bagasanga abanzi barabahindukirana barabarwanya; abandi benshi bava aho bari bihishe, maze uko Abafilisitiya bahungaga, ni ko ingabo za Sawuli zabicagamo benshi cyane. AA 433.2
Kuko Sawuli yashakaga gukoresha ayo mahirwe yari agize, akagera ku byashobokaga byose, yafashe icyemezo huti huti cyo kubuza ingabo ze kugira icyo zirya umunsi wose, maze ashimangira iryo tegekoye avuga ati: “Havumwe umuntu wese ugira icyo arya butaragoroba, ntaramara guhora ababisha banjye.” Intsinzi yari yamaze kugerwaho Sawuli atabizi kandi atabigizemo uruhare, ariko yibwiraga yuko azagaragaza ubutwari arimbuye rwose izo ngabo zahungaga. Itegeko ryo kubuza ingabo kurya ryaturutse ku mutima wo kwikunda kandi ryagaragaje ko umwami atita ku byo abo ayobora bakeneye iyo ibyo bakeneye binyuranya n’umugambi we wo kwishyira hejuru. Gushimangira iryo tegeko yari atanze akoresheje indahiro byagaragaje ko Sawuli ari igihubutsi kandi ko atejejwe. Amagambo ubwayo yakoresheje muri uwo muvumo agaragaza ko umuhati wa Sawuli wari ugamije inyungu ze, atari icyubahiro cy’Imana. Ntiyavuze yuko umugambi we ari uko “Uwiteka yahora abanzi be” ahubwo yaravuze ati: “kugira ngo mpore ababisha banjye.” AA 433.3
Uko kubabuza byateye abantu kwica itegeko ry’Imana. Bari biriwe barwana umunsi wose kandi bari bashonje; maze igihe bari babujijwe kurya kirangiye bahita bafata iminyago maze baryana inyama amaraso, bityo baba bishe itegeko ryabuzanyaga kurya amaraso. AA 433.4
Ubwo barwanaga ku manywa, Yonatani utari wumvise itegeko ry’umwami, acumura atabigambiriye maze arya ubuki buke aho yari anyuze mu ishyamba. Bugorobye Sawuli yamenye ko Yonatani yariye. Sawuli yari yavuze yuko urenga ku itegeko rye ahanishwa urupfu; kandi nubwo Yonatani atariho urubanza rw’icyaha yakoze yabigambiriye, kandi nubwo Imana yari yarinze ubugino bwe mu buryo bw’igitangaza ndetse ikaba yarikoye ubwoko bwayo imukoresheje, umwami yavuze ko akwiriye guhanwa akicwa. Kuri Sawuli kutica umuhungu we byari kugaragaza ko we ubwe yakoze icyaha ubwo yatangaga iyo ndahiro ihutiyeho icyo. Ibyo byari gukoza isoni ubwibone bwe. Yaciye iteka rikomeye agira ati: “Yonatani, nudapfa, Imana ibimpore, ndetse bikabije.” AA 433.5
Sawuli ntiyari ashishikajwe n’icyubahiro gikomotse ku ntsinzi, ahubwo yibwiraga ko yakubahirwa umurava we wo gutuma abantu batarenga ku kudakuka kw’indahiro ye. Yagombaga gushimangira mu bo ayobora ko ubutware bw’umwami bugomba guhama ndetse kubw’ibyo n’umwana we akaba agomba gupfa. Mbere y’icyo gihe gato, i Gilugali Sawuli yari yihandagaje ajya gukora umurimo w’umutambyi kandi ibyo byari bihabanye n’Itegeko ry’Imana. Ubwo Samweli yamucyahaga, yatanze urwitwazo nyamara yinangiye. Ariko noneho ubwo itegeko yari yatanze ryicwaga (nubwo ryari itegeko ritari rifite ishingiro ndetse rikaba ryari ryishwe nyamara uryishe atarizi), umwami ari nawe se wa Yonatani yategetse ko umwana we yicwa. AA 434.1
Ariko abantu banga yuko icyo gihano cyatangwa. Bemera guhangana n’uburakari bw’umwami maze baravuga bati: “Mbese Yonatani yapfa kandi ari we wazaniye Isiraheli agakiza kangana gatyo? Biragatsindwa. Turahiye Uwiteka Uhoraho, ntihagira agasatsi na kamwe ko ku mutwe we gapfuka ngo kagwe hasi; kuko uyu munsi yakoranye n’Imana.” Uyu mwami warangwaga n’ubwibone ntiyahangaye kuvuguruza abo bantu maze Yonatani ararokoka. AA 434.2
Sawuli ntiyashoboraga kwemera ko umuhungu we yakwemererwa n’abantu ndetse n’Imana imbere ye. Kurokorwa kwa Yonatani byabaye gucyaha gukomeye ku buhubutsi bw’umwami. Sawuli yagize ibitekerezo muri we bimubwira yuko imivumo yari yavuze ari we izagarukira. Ntiyongeye gukomeza kurwanya Abafilisitiya, ahubwo yigarukira iwe amanjiriwe kandi atanyuzwe. AA 434.3
Abantu bahora biteguye gutanga inzitwazo ku byaha bakora akenshi nibo usanga ari inkazi mu gucira abandi urubanza. Abantu benshi nka Sawuli, bishyiraho kutanezeza Imana, nyamara banga inama bagirwa kandi bagasuzugura gucyahwa. N’iyo bamenye neza yuko Uwiteka atari kumwe na bo, banga kwemera yuko ntandaro y’ingorane bafite. Bihambira ku mutima w’ubwibone n’ubwirasi, ari na ko bacira abandi urubanza rukomeye cyangwa bagacyaha cyane ababarusha imico myiza. Byaba byiza abo bacamanza babaswe n’inarinjye batekereje ku magambo Yesu yavuze ati: “Kuko urubanza muca ari rwo muzacirwa namwe, urugero mugeramo ari rwo muzagererwamo namwe.” Matayo 7:2. AA 434.4
Kenshi abashaka kwishyira hejuru bagezwa mu myanya aho imico yabo nyakuri ishyirwa ahagaragara. Ni ko byagendekeye Sawuli. Imikorere ye yemeje abantu ko icyubahiro n’ubutegetsi bimurutira ubutabera, imbabazi, cyangwa kugira neza. Nguko uko abantu babonye ifuti ryabo ryo kwanga ubyobozi Imana yari yarabahaye bakisabarira umwami. Umuhanuzi w’umukiranutsi wabasabiraga imigisha bari baramuguranye umwami wari warabasabiye umuvumo binyuze mu bwira bwe bwuzuye ubuhumyi. AA 434.5
Iyo abagabo bo mu Bisiraheli batahagoboka ngo bakize ubugingo bwa Yonatani, umurengezi wabo aba yarishwe azize iteka umwami yari yaciye. Mbega ukuntu nyuma y’ibyo abantu batongeye kugirira icyizere ubuyobozi bwa Sawuli! Mbega ngo abantu barababazwa no gutekereza ko yimitswe ari bo biturutseho! Uwiteka yihanganira kutava ku izima kw’abantu kandi aha abantu bose amahirwe yo kubona no kuzinukwa ibyaha byabo; ariko nubwo byasa n’aho Uwiteka aha gutunganirwa abirengagiza ubushake bwe kandi bagasuzugura imiburo ye, byanze bikunze igihe yagenye nikigera, azagaragaza ubupfapfa bwabo. AA 434.6


text:
Imyaka ibaye 90 avutse ariko ntacyo wamubeshya mu bigezweho kuri ubu. Ubwo namusangaga mu rugo rwitiriwe Musenyeri Aloys Bigirumwami ruherereye mu mujyi wa Rubavu, natunguwe no kwakirizwa amakuru yari yiriwe acicikana, yiganjemo ayo asoma kuri Internet.
Njya kujyayo naramuhamagaye, ngeze aho numva ndi kumurushya nkanjya mwandikira ubutumwa bugufi, ariko yasububizaga mu minota mike ku buryo hari ubwo naketse ko hari undi ukoresha telefone ye, ariko siko biri.
Musenyeri Kayitakibwa ni ubwo imyaka ari myinshi, agenda yemye. Ijwi nubwo ritangiye gusarara, nta jambo avuga ritumvikana cyangwa se ngo rebe ritarimo ubuhanga.
Ndabiseguraho kuko nta mashusho ye (video) mfite kuko ntabwo abikunda ariko asobanura amateka nk’uwayabayemo ejo, by’umwihariko ay’ubuzima bwe mbere na nyuma yo kwiha Imana, imyaka hafi 40 aba i Roma, inama za Musenyeri Bigirumwami n’ibindi.
IGIHE: Musenyeri Kayitakibga Medard ni muntu ki?
Mgr Kayitakibga: Navutse mu 1931, mvukira i Rwamashyongoshyo muri Rwamagana. Umwaka wa mbere w’amashuri abanza nawigiye i Gahengeri, uwa kabiri nywigira i Musha, indi myaka nyigira i Rwamagana. Narangije mu 1945 , aba aribwo ninjira muri seminari i Kabgayi, yari imwe mu Rwanda rwose.
Naharangije mu 1951, hanyuma njya mu iseminari nkuru icyo gihe twajya i Burundi ahitwa Burasira ku mugezi witwa Ruvubu. Abanyarwanda tuhamara umwaka, noneho umwaka ukurikiraho tugaruka mu Nyakibanda, tuza gutangira mu 1953. Umwaka utarashira nibwo Bigirumwami yari amaze kuba Musenyeri wa hano [Nyundo], nanjye banshyira ku Nyundo.
Muri Nyakanga 1953 ambwira ko nzajya kwiga i Roma ndi umuseminari, i Roma ni naho naherewe ubusaserdoti mu 1958. Nkomeza kwiga hanyuma 1961 muri Mutarama ngaruka mu Rwanda. Njya gukorera ku Muhororo muri Ngororero, mpamara amezi atandatu. Icyo gihe diyosezi itangira Koleji bitaga Moderne ya Gisenyi, barahanzana ndahigisha.
Mu 1965 nasubiye gukora i Roma, nagarutse ejobundi mu 2002. Nibwo nagarutse nza hano. I Roma nabanje kuba Vice recteur w’iseminari nkuru ya filizofiya, bukeye njya gukora mubyo bita Congrégations.
Nagarutse Musenyeri amaze kunyandikira ku nzaba Aumônier w’abanyeshuri bo muri ULK Gisenyi. Nabanje kuba kuri Paruwasi imyaka ibiri, nibwo Diyosezi yaguze hano [ Hubatse Foyer Bigirumwami], nza kuhatangirira kugeza ubu, niho nkiri nubwo ntagishinzwe iyo mirimo.
IGIHE: Kuba waroherejwe kwiga na Bigirumwami, ukaba waragarutse kuyobora ikigo cyamwitiriwe, wabyakiriye ute?
Mgr Kayitakibga: Amateka aratangira ntumenya aho agana. Nza hano hari hataritirirwa Bigirumwami, bahamwitiriye ndi hano. Kubimwitirira rero kandi nanjye mbifitemo uruhare, urumva ko ari nk’intego.
Ni ukugaragaza ibyishimo byo kuba yarabaye umwepiskopi wa mbere w’Umunyarwanda kandi nanjye nkaba umupadiri we. Numva rero icyo nakora nshoboye kucyimwitirira, nagikora kugira ngo na barumuna banjye n’abandi bose bamumenye, bamenye akamaro yagiriye iyo diyosezi n’urubyiruko.
IGIHE: Mgr Bigirumwami azwi muri byinshi, nko kuba ari we Munyarwanda wa mbere wagizwe Musenyeri, gushyigikira uburezi, gusigasira umuco binyuze mu bwanditsi n’ibindi. Nk’umuntu mwahuye kenshi, ni iki umwibukiraho?
Mgr Kayitakibga: Biragoye kumuvuga ku muntu utamuzi. Njye muzi nkiri mu mashuri abanza i Rwamagana. Buri mwaka yarahanyuraga ajya iwabo i Zaza, twari bato iyo yazaga muri paruwasi ya Rwamagana, agasoma misa. Bakavuga bati ‘uriya muntu ashobora kuzaba umwepiskopi w’u Rwanda’, hari muri za 1942 gukomeza. Ngeze mu iseminari i Kabgayi, abapadiri bazaga i Kabgayi kuko Musenyeri niho yabaga. We rero yari mu bajyanama ba Musenyeri, yazaga nka rimwe mu mwaka, akaza kuramutsa seminari cyangwa tugahura na we.
Maze kuba umusaseridoti bwo twaravuganaga. Umubyeyi ntimwabura kuvugana ku buryo bwinshi, mu ngero nyinshi. Twaravuganaga nkuko umwepiskopi avugana n’umupadiri we.
IGIHE: Bigurumwami yakundaga iki akangana iki?
Mgr Kayitakibga: Yavugaga make. Bigirumwami yavugaga make cyane ariko mwaba muri kumwe akagushimisha pe! Ugasanga ari umubyeyi uzi ibintu, wagize urugendo rurerure mu buzima bwe. Ugasanga ntacyo wamubwira atazi, ntacyo wamubaza atazi ariko cyane cyane akakugira inama yo kudafata ibintu ku buryo bwa byacitse.
Ni umuntu utarakangwaga n’ibintu ngo biracitse. Yari umuntu wizigira Imana muri byose na Bikira Mariya, yari yarabihaye. We agakora ibyo agomba gukora ariko azi ko Imana ariyo ibitunganya cyane. Yari umuntu utiheba, utagira inzika kandi wubaha abantu bose.
Ntiwamwumva agaya umuntu, ntiwamwumva asebya umuntu. Hari ijambo yambwiye ndabyibuka, yarambwiye ati “aho kugirira umuntu nabi, nakwemera ko bangirira nabi”. Bigahuza n’amagambo Pawulo Mutagatifu avuga ati ‘tsinda inabi ukoresheje ibyiza, nesha ikibi ugaragaza icyiza.”
Nta mutima mubi yagiraga, nta butindi yagiraga, nta bucoricori, nta nzika. Yari umuntu utuje.
IGIHE: Yanditse ibitabo ku migenzo n’imihango ya Kinyarwanda n’ibindi bijyanye n’umuco, yabiterwaga n’ikin kandi ari Umupadiri?
Mgr Kayitakibga: Yabitangiye akiba Padiri. Yatubwiye impamvu. Amaze kuba Padiri, bamwohereje muri paruwasi Sainte Famille. Mbere ubwo yajyaga mu iseminari, yari akiri umwana ufite imyaka icyenda, imico y’i Rwanda ntabwo yari ayizi. Ibyo kubandwa, guterekera n’ibindi ntabyo yari azi.
Amaze kuba Padiri, yatangiye kujya kuganira n’abantu cyangwa muri penetensiya akumva ibyo abantu bamubwira bati ‘nararaguje, naraterekereye’. Uko yatubwiye, ngo yaragiye agura amakayi, akareba umuntu mukuru ati ‘genda unyandikire ibyo kubandwa ibyo aribyo, ibyo guterekera ibyo aribyo’. Ubwo yajyaga i Muramba [Ngororero], nabwo yarabikomeje, ibyo bamwandikiye ararundarunda ashyira hamwe. Amaze kuba umwepiskopi ku Nyundo, nibwo yavuze ati “uko nabayeho ntabizi, reka mbyandike n’abato batazamera nkanjye. N’abashaka kubimenya bazakure bazi ibyo aribyo”. Hanyuma akabyandika uko babimwandikiye, agakoresha amagambo bamwandikiye’.
Yabyanditse kugira ngo afashe abantu kumenya ibyo abanyarwanda babamo, icyo bashyiragaho agaciro n’ubukiristu butaraza n’aho bumaze kuzira.
IGIHE: Nta bihayimana bashatse kubirwanya?
Mgr Kayitakibga: Ntibyabura kuri bamwe ariko nkanjye ndabimushimira kuko byatumye umuntu amenya abanyarwanda, ba data, basogokuru n’abandi ukamenya iyobokamana uko ryari rimeze, umuco wabo uko wari umeze kandi iyobokamana rishingira ku muco w’abantu.
IGIHE: Haba hari umubano Bigirumwami yari afitanye na Padiri Alexis Kagame?
Mgr Kayitakibga: Ibyo sinabimenya ariko Bigirumwami ntiyitabaje Kagame, yitabaje ba bakristu bari mu giturage bari hamwe n’abo baragura, baterekera, bakora iyo mihango. Wenda barabiganiraga ariko uko mbizi ntacyo yamubajije kuko Kagame yari mu bindi, yari mu mateka y’u Rwanda cyane cyane aganisha ku ngoma y’ubwami.
[Bigirumwami] we yibanze ku kumenya abakiristu abo aribo, kugira ngo umenye abo ubwira. Ntushobora kwigisha abantu utabazi. Abongereza baravuga ngo niba ushaka kwigisha ikintu Yohani, banza umumenye. Na we ni uko yakoze.
IGIHE: Uri umwe mu bapadiri bakuze bari muri diyosezi ya Nyundo…
Mgr Kayitakibga: Ninjye rukumbi, ninjye mukuru mu bupadiri no mu myaka. Mu Rwanda ngira ngo dusigaye turi batatu twabuherewe umwaka umwe , bo bantanzeho amezi ariko ni umwaka umwe. Abo babiri bari i Kigali. Nitwe bakuru mu bupadiri muri iki gihugu.
Maze imyaka 63 mu busaserdoti. Nabuhawe mu 1958, hasigaye amezi abiri nkaba ntangiye uwa 64 niba nyagasani akomeje kundinda.
IGIHE: Ni iki ushimira Imana muri iyi myaka yose umaze mu bupadiri?
Mgr Kayitakibga: Niyo yantoye, njye nta ruhare mbifitemo. Niyo yantoye aho ndi, mu bupumbafu bwanjye, mu ntege nke zanjye, mu buswa bwanjye ariko ndayishimira. N’ubu uwampitishamo nibyo nahitamo, sinkubeshye kuko yarantoye ibimfashamo, ituma nyimenya, irantuma.
Nasohoje ubutumwa bwayo uko nshoboye ariko ntabwo nigeze ngira ngo ‘iyo bigenda gutya, iyo mbimenya’, ntabwo nigeze mbitekereza kugeza ubu.


text:
Mukandamage Zainabu Gloria yabaye mu buzima bw’ubupfubyi ariko arerwa mu muryango w’abasilamu bamutoza amahame y’idini ryabo ariko yajyaga agira iyerekwa akabona Yesu atungutse ku bicu afite umucyo mwinshi, ibyo yabibwira abo babana bakamwamagana bavuga ko nta muslamu urota Yesu, ibyo bigatera Gloria urujijo rw’ukuntu azakomeza kuguma mu idini ihakana Yesu kandi yaramwiboneye, Ariko igihe cyarageze arakizwa.
Mukandekezi Zainabu Gloria atuye mu murenge wa Nyakabanda mu karere ka Nyarugenge mu mujyi wa Kigali yanyuze mu magorwa menshi y’ubuzima aba mu idini ya Islamu ariko Yesu akajya ahora amwiyereka biza kugeraho arakizwa.
Mu magambo ye aradusobanurira ubuzima yabayemo, uko yabaye mu idini ya Islamu ndetse n’uko Yesu yamwiyeretse:
"Nakuriye mu buzima bw’ubupfubyi kuko mama wanjye yapfuye ndi muto cyane kandi papa we sinigeze mumenya. Hari umuryango umwe wemeye kundera umubyeyi twabanaga naramukundaga cyane kuko nari nzi ko ari we mama, nabayeho mu buzima bugoye ndetse biza kumvira mo guhomba amahirwe yo gukomeza amashuri bitewe no kubura amikoro.
Naje kugera aho mpura n’uburwayi bw’uruhurirane bumerera nabi bakavuga ko ari amarozi, nahoranaga amarira ku buryo natekerezag kwiyahura ndetse ngahora nteze amatwi ibiganiro byamfasha kumenya imiti yatuma mpfa. Mubyukuri nararwaye nsubira kuba umwana, babanza kumpa imiti ya kinyarwanda biranga banjyana ku mupfumu.
Ariko nkaba narakuze batubwira ngo iyo umuntu agiye ku mupfumu agapfa ngo ntajya mu ijuru. Uwo mupfumu yaje kunjyana mu cyumba cye umugore we adahari, arambwira ngo hari ibintu agiye kunkorera, hanyuma ngo ibintu ndi bubone ngo arampa amafaranga (inote) mbisigeho ngende mbite mu nzira. Tugiye mu cyumba yahise yiyambura ubusa kuko nari mfite imyaka 10 nahise ngira ubwoba ndiruka ngeze mu rugo mbabwira ko ntazasubira kunywa iyo miti ye".
Zainabu Gloria nyuma yo kwanga kunywa imiti y’umupfumu, yabwiye umubyeyi wamureraga ko Imana izamukiza ati:
"Aho twari dutuye hari abapentekote nkajya numva umutima umpatira kujya gusengerayo ngo kuko Imana izankiza hanyuma umunsi umwe hari ku Cyumweru mfata icyemezo njyayo ntangira kumenya kwiyiriza kandi hari umubyeyi umwe wabimfashagamo amenyereza Imana. Igihe cyarageze njya muri korali ndetse ndabatizwa muri ADEPR nuzura Umwuka Wera ndi mu kigero cy’imyaka 12.
Imana ntiyahise inkiza ariko yaranyorohereje cya kintu uko nacyumvaga mbere ntabwo ari ko cyakomeje. Naje kubona abagira neza banzana i Kigali turabana ariko mpageze nkomeza kurwara indwara z’uruhurirane ndetse n’igitunt, mbese nendaga gupfa. Narwaye akaguru barakabaga ngendera mu kagare nyuma ngendera ku mbago. Namaze CHUK amezi atanu n’iminsi 20 ariko nabonye ko byari umugambi w’Imana kuko uwo ishaka ntishobora kumureka kandi muri ubwo burwayi nabwiraga Imana ngo ninkiza nzayikorera, nzasura abarwayi.
Mu bitaro nta murwaza nagiraga ariko Imana yarandwaje ku buryo naryaga neza ndetse NIDO igasimburana n’indi kandi ibiryo byanjye byavaga aho abaganga barira. Igihe cyarageze ndasezererwa ariko bambariye amafaranga agera m bihumbi 500 comptable ambajije uzanyishyurira mubwira ko ari Imana ariko kandi yaranyishyuriye kuko numvise bambwiye ngo ntahe amafaranga yanjye yarishyuwe.
Icyo gihe nahise mbona umuryango unyakira mbana na bo ariko bari abaslamu barankundaga cyane bansaba kwinjira idini, mbijyamo ariko ntabikunze gusa nakundaga uko bambara. Bantoje amahame y’idini yabo ntangira kwiga gusenga (Kusali) n’ibindi. Natangiye kujya ndota inzozi hakaba ubwo ndose mbona Yesu aje ku bicu aturutse mont Kigali, nabonaga aje mu mucyo mwinshi cyane kandi ari umugabo mwiza cyane! Nabibabwira bakanyamagana ngo ni gute umuslamu arota Yesu? Byahitaga bimbabaza.
Hari igihe nabaga ndi gusenga kuko nta muntu uba yumva undi, maze nkajya mbwira Imana nti:"Yesu ndamuzi naramubonye, none ni gute ngiye kuzamwihakana nkajya mvuga ko Yesu ari intumwa kandi naramusobanukiwe nzi neza ko amaraso ye ari yo atumye ndiho?".
Burya nta kibasha kurogoya umugambi w’Imana igihe cyarageze Gloria aca ukubiri n’imyemerere ya Islamu maze arakizwa yizera Kristo, nk’uko abisobanura ati:
"Igihe cyarageze mbona akazi muri KHI, abana twakoranga bambwira ko hari ahantu basenga bansaba ko twazajyana i Gikondo ku mupasiteri witwa Desire. Twarajyanye ari nimugoroba ndicara nk’umushyitsi nuko pasiteri atangiye kwigisha numva aravuze ngo uriya mukobwa w’inzobe (nakundaga kwisiga ibintu byinshi) nahaguruke aze hano, nuko ndahaguruka ndamusanga arambwira ati:"Saa munani z’ijoro, uko wambaye n’uko umeze Imana yakunyeretse, mbanza gutokesha mvuga ngo ni dayimoni ariko Imana irambwira ngo ni umwana wanjye nshaka".
Uwo mugabo yambwiye ko Imana yamuhaye ibimenyetso bibiri ati: "Ufite inkovu mu mutwe, ufite n’indi ku kaguru kawe k’ibumoso (hamwe bambaze) ndamwikiriza" Arambwira ati:"Imana iragushaka, kandi ujya wibwira ngo uri imfubyi ngo uvuye muri uriya muryango ntiwabaho, ngo ese ugira ngo iyobewe ko uri imfubyi? Niyo yabanye nawe mu bihe byose watambutsemo kandi n’ubu niyo iri kumwe nawe, iragushaka kuko mu bazarimbuka nturi mo kuko uri umukozi wayo yongeraho ko nininangira nzayemerera nabaye umusazi".
Mubyukuri natshye mfite ubwoba mbaza Imana aho nkwiye kujya nteranira. Naje kujya ku mumena ahantu habaga umubyeyi w’umupasiteri witwaga Mukamusoni Mari Claire ku itorero ryitwa Beteri njya guteranira yo, mu gihe nari nicaye inyuma, uwo mupasiteri aba agiye mu Mwuka araje ankura inyuma arambwira ati:"Imana iragushaka muri korali, abandi bajya bandika babisaba ariko wowe ntuzandika kuko Imana igushaka mu murimo, abwira perezida wa korali kunshyira mo kuko ari Imana ibivuze. Natangiye kuririmba kandi Imana impa kumenya amajwi menshi".
Muri wa muryango nabagamo baje kumenya ko nakurikiye Yesu birababaza batangira kunyanga ndetse bigera n’aho banyima ibiryo, ariko Uwiteka anshira inzira njya kubana n’undi mukobwa twakoranaga muri KHI urwo rugo nduvamo kandi igihe cyaje kugera nshaka umugabo ubu ndubatse kandi ndashima Yesu wanyiyeretse akampa kumumenya uko byagenda kose nta kizantandukanya na we".
Asoza ubuhamya bwe, Zainabu Gloria aragira inama abana usanga bavuga ko babaye indaya kuko nta babyeyi bagira, nyamara mu ijuru hari Imana yivugiye ko ari se w’imfubyi, arabasba guhindura imyumvire idahwitse ahubwo bakizera Imana ibasha kwishyurira no kubeshaho abadafite kivurira.
Source: vision tv
[email protected] agakiza.org


text:
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa kane, taliki ya 3, Ukwezi kwa gatandatu, turasoma muri yeremiya 9:1-26
1. Icyampa nkagira icumbi ry’abagenzi mu butayu, kugira ngo nsige abantu banjye njye kure yabo, kuko bose ari abasambanyi, n’iteraniro ry’abariganya!
2. Bafora ururimi rwabo nk’umuheto rukarekura ibinyoma, bagumirije gukomera mu gihugu ariko si ukuri kubakomeje, kuko bava mu cyaha bakajya mu kindi kandi ntibanzi. Ni ko Uwiteka avuga.
3. Umuntu wese muri mwe ajye yirinda umuturanyi we, kandi ntimukiringire uwo muva inda imwe kuko abavandimwe bazahemukirana rwose, kandi umuturanyi wese azajya asebanya. 4. Umuntu wese azashuka umuturanyi we kandi ntibazavuga ukuri, bamenyereje ururimi rwabo kuvuga ibinyoma, bahora birushya bakora ibibi.
5. Urugo rwawe urutuje mu buriganya, uburiganya ni bwo butuma banga kumenya. Ni ko Uwiteka avuga.
6. Ni cyo gituma Uwiteka Nyiringabo avuga atya ati “Dore nzabashongesha mbagerageze. Ukundi nagira abantu banjye ni ukuhe?
7. Ururimi rwabo ni nk’umwambi wicana, ruvuga iby’uburiganya. Umuntu wese avugana amahoro na mugenzi we ku rurimi, ariko mu mutima we amuciriye igico.
8. Mbese ibyo sinzabibahanira? Ni ko Uwiteka abaza. Mbese ubwoko nk’ubwo umutima wanjye ntiwabuhora ibyo?
9. “Imisozi nzayiririra mboroge, n’ibyanya byo mu butayu nzabigirira umubabaro, kuko byatwitswe bigatuma nta wuhanyura, n’ijwi ry’amashyo rikaba ritakihumvikana. Ibisiga byo mu kirere n’amatungo byarahunze, birigendera.
10. “I Yerusalemu nzahahindura ibirundo habe ubuturo bw’ingunzu, n’imidugudu y’u Buyuda nzayigira amatongo habe ikidaturwa.”
11. Ni nde w’umunyabwenge wamenya ibi? Ni nde wabibwiwe n’akanwa k’Uwiteka kugira ngo abyamamaze? Kuki igihugu kirimbutse kikaba gikongotse, hagahinduka ahadatuwe bituma hatagira uhanyura?
12. Uwiteka ni ko kuvuga ati “Kuko baretse amategeko yanjye nabashyize imbere, ntibumvire ijwi ryanjye haba no kurikurikiza,
13.ahubwo bayobejwe n’imitima yabo inangiye n’ibigirwamana bya Bāli, ibyo ba sekuruza babigishije.
14. Ni cyo gituma Uwiteka Nyiringabo Imana ya Isirayeli ivuga itya iti ‘Dore ubu bwoko ngiye kubuha uburozi bwitwa apusinto, ndetse mbahe no kunywa amazi akarishye.
15.Nzabatataniriza mu mahanga, ayo batazi na ba sekuruza batigeze kumenya, kandi nzabakurikiza inkota kugeza ubwo nzabatsembaho.’ ”
16. Uwiteka Nyiringabo avuga atya ati “Mutekereze kandi muhamagare abagore bazi kuboroga baze, mutumire abagore b’abahanga baze.
17. “Kandi batebuke batuborogere, kugira ngo amaso yacu avemo amarira atemba, n’ibihene byacu bihongobokemo amazi.
18. “Kuko ijwi ry’umuborogo ryumvikanye riturutse i Siyoni riti ‘Yemwe, ko twanyazwe! Dukozwe n’isoni cyane kuko twataye igihugu, kandi badusenyeye ingo.’
19. “Ariko nimwumve ijambo ry’Uwiteka mwa bagore mwe, kandi amatwi yanyu yakīre ijambo ryo mu kanwa ke, mwigishe abakobwa banyu kuboroga n’umuntu wese yigishe umuturanyi we kuganya,
20. kuko urupfu rwuririye mu madirishya yacu rukinjira mu manyumba yacu, rwica abana bari hanze n’abasore bari mu nzira.
21. Vuga uti ‘Uko ni ko Uwiteka avuga ati: intumbi z’abantu zizagwa hasi zibe nk’amase yo ku gasozi nk’ibihumbano bisigara inyuma y’usarura, zitazagira uzirarura.’ ”
22. Uwiteka avuga atya ati “Umunyabwenge ye kwīrāta ubwenge bwe, n’intwari ye kwīrāta ubutwari bwayo, umutunzi ye kwīrāta ubutunzi bwe,
23. ahubwo uwīrāta yīrāte ibi yuko asobanukiwe, akamenya yuko ari jye Uwiteka ugirira imbabazi no kutabera no gukiranuka mu isi, kuko ibyo ari byo nishimira. Ni ko Uwiteka avuga. 24. “Dore iminsi igiye kuza, ni ko Uwiteka avuga, ubwo nzahana abakebwe bose bafite umutima utakebwe:
25. Egiputa n’u Buyuda na Edomu, n’Abamoni n’ab’i Mowabu, n’abiyogoshesha ingohe z’umusatsi bose batuye mu butayu, kuko ayo mahanga yose atakebwe n’ab’inzu ya Isirayeli bose ntibakebwe mu mutima.”
Ubusobanuro bw’umusomyi
Kuki igihugu kirimbutse, kikaba gikongotse...? (11): Yeremiya ababajwe no kubona nta n’umunyabwenge uhari ngo asobarurire abantu impamvu itumye igihugu cyabo kirimbuka. Bimwe mu byaha bazira byavuzwe ni ibi bikurikira: ubu^ambanyi, uburiganya, ibinyoma, kutamenya Imana, ubuhemu, gusebanya, gushuluana,gukora ibibi, uburyarya, imitima idakebwe, n’ibindi Ibi byosi ni byo bibakururiye ibihano binyuranye, kuko baretse kumvira Uwiteka ahubwo bakayoboka ibigirwamana (13). Ibi byaha Abayuda bahowe natwe ni byo byuzuye muri bene wacu. Uko yababajwe n’ibyo Abayuda bakoraga ni ko ibabazwa n’ibikorwa n’ab’iki gihe. Birakwiriye ko tuba abanyabwenge tugahana, tugatesha, tugahugura, kugira ngo abantu bagarukire Imana by’ukuri (2Tim.4.2). Uwiteka arahamagarira abantu kujya mu cyunamo bakarira kubera ibyago bibugarije: bazanyagwa ibyabo, bazakozwa isoni, inzu zabo zizasenywa, bazahungira mu yandi mahanga, urupfu rubugarize impande zose. Uwirata yirate kumenya Uwiteka (23): Ubwenge, ubutwari n’ubukire ntacyo bimariye utazi Uwiteka. Dukwiriye kwirata ko twasobanukiwe ko Uwiteka agira imbabazi, ubutabera no gukiranuka. Indirimbo ya 334 Gushimisha.
[email protected] Agakiza.org


text:
Wasobanukiwe ko ugukomera kose kutari muri Kristo Yesu kuzagira ingaruka mbi?
Yanditswe na: Ubwanditsi2020-12-26 07:40:24
Yesu ni Imana mu butatu bwera, nta cyaremwe mu isi kitaremwe na we. Wasobanura ute ukuntu Imana yashinze ijuru nta nkingi rizifashe rikaba ritatugwira?, wasobanura ute ukuntu isi igizwe na 2/3 by’amazi, ayo mazi akaba atadutwara?. Wasobanura ute ukuntu ibyo yaremye batararangiza kubivumbura?. Hejuru y’abakomeye bose hari ukomeye kubaratu, ni Yesu!
"Nuko umwana yatuvukiye duhawe umwana w’umuhungu, ubutware buzaba ku bitugu bye. Azitwa igitangaza, umujyanama, Imana ikomeye, Data wa twese uhoraho, Umwami w’amahoro". Yesaya 5: 9.
Mu mazina 7 Yesaya yahanuye ko Yesu azitwa, uyu munsi turagaruka ku izina rya 4, ‘ Imana ikomeye’. Ni mu kiganiro ‘Ubutumwa bukiza’ gitegurwa kikanatambutswa na Pasiteri Desire Habyarimana kuri Agakiza Tv.
Iyo tuvuze ugukomera kw’Imana, biragoye ko twabona igisobanuro neza kijyanye no gukomera kwayo, kuko tutazi neza aho kugarukira. Pawulo yavuze ko ‘ Duhanura agace, tubwiriza agace ibyuzuye byose tuzabimenya tugeze mu Bwami bw’Imana’, Imana irakomeye gusa nta kindi twabona twarenzaho.
Gukomera kw’Imana hari igihe tukugereranya n’ukwabantu, muby’ukuri mu isi dufite abantu bakomeye pe!. Imana yabwiye Dawidi ngo ‘Nzaguha izina rihwanye n’iry’abakomeye bo mu isi’, ariko ntabwo bakomeye kukigero gihwanye no gukomera kw’Imana. Gukomera kwayo kugaragarira mu byo yaremye.
Imana ni Imana nya Mana. Mwibuke ko hari izindi mana zitari Imana zikorwa n’abantu babaza mu mashusho bakaziramya, izo banura imvura iguye. Ibyo ni ibigirwamana, ariko Imana yo ni Imana nyaMamana, ibyo ikora birafatika, irumva, irareba, iravuga ibera hose icyarimwe, muby’ukuri ntitwarondora ugukomera kwayo.
Dore bike mu biranga Yesu
Imana ni Umwami w’abami
Ibihugu byo mu isi bigerageza kuyobora ibindi bihugu bagasa nk’aho bayoboye isi ariko hejuru y’abo bakomeye hari undi Mwami ukomeye. Ni Umwami w’abami kubera ko abo bandi barakomera bagasaza bakageza igihe bakanapfa. Imana ni Imana ikomeye, urebye nk’ibyabaye kwa Farawo mu gihe cyose yayoboye yari akomeye. Yayoboraga Ampire( Impire), ariko ibyago icumi bahanishijwe byabagaragarije gukomera kw’Imana, byaberetse ko Imana ari Imana ikomeye.
Uzakomera, uzatera imbere, uzagira imigisha, uzagira izina ryogeye ni byiza ariko ukwiye kumenya ko hejuru yawe hari yo Imana ikomeye kuruta abantu bose bo ku isi. Iyo ukwiye kuyubaha kandi ukayitinya.
Ni Imana igira imbaraga nyinshi
Twavuze ko iyo ushaka kumenya Imana uyibonera mubyo yaremye. Iyo urebye ibyo yaremye uko biteye, uko bikora nibwo uhita ubona imbaraga z’Imana. Ni imbaraga z’Imana zikiza Kanseri, Sida, Diyabete, ni Imana ifata ibitariho ikabigira ibiriho. Ni umuremyi, ni Imana igira imbaraga nyinshi, ni Imana iteye ubwoba.
Ni Imana itita ku cyubahiro cy’abantu
Ni yo igitanga ikagiha abantu ariko ntiwayikangisha icyubahiro cyawe. Tuzi abantu bakomeye ku isi ubu batakibukwa, bakomeye mu gihe cyabo ariko ubu baribagiranye. Hirya yo gukomera kwacu dukwiye kumenya ko hari Imana ikomeye.
Ni Imana ibera hose icyarimwe
Iyo tuvuze ngo ni Imana ibera hose icyarimwe, iyo urebye ingendo abantu bakora bava mu mugabane bajya ku wundi ukareba amafaranga bitwara birahenze cyane. Muby’ukuri Imana yo ibera hose icyarimwe. Tugeze mu gihe cy’ikoranabuhanga aho umuntu ashobora kumenya amakuru yo muri Amerika cyangwa iburayi ariko nta muntu ubera hose icyarimwe.
Ushaka kuba mukuru akorere abandi( abe mu nsi y’abandi)
Yesu yatanze urwo rugero yoza ibirenge by’abigishwa. Wibuke ko hirya y’uko uri Apotre, umushumba, uri musenyeri, uri nyakubahwa Imana ibishimirwe, ariko hejuru yawe hari Yesu ukomeye ntuzamusuzugure. Ujye umubaza ngo ‘ Wowe Yesu nyiri ntama iri torero ndikorere iki?, aba bantu wampaye kuyobora mbayobore gute?. Yesu ni we ukomeye kuruta bose.


text:
Rwamagana: Imihigo ya 2017/2018 yeshejwe neza
Yanditswe na Amani Claude
Akarere ka Rwamagana ni ko kabaye aka mbere mu kwesa imihigo y’umwaka wa 2016/2017 kavuye ku mwanya wa 17 kariho mu mwaka wa 2015/2016, bigaragazwa n’imirimo yakozwe igaragarira buri wese utembereye aka karere.
Kugeza ubu Akarere ka Rwamagana gahagaze neza, ndetse kizeye kongera kwitwara neza kuko mu mihigo yahizwe mu mwaka wa 2017/2018 kahereye ku byifuzo by’abaturage, kugira ngo barusheho kuyigiramo uruhare bayibonamo. Iri ni na ryo banga kakoresheje ubwo kazaga ku isonga mu mwaka ushize.
Meya Mbonyumuvunyi Radjab agaragaza imihigo yahizwe n’umusaruro yatanze agira ati: “Twahize imihigo 72 irimo 43 yerekeranye n’ubukungu, 20 irebana n’imibereho myiza y’abaturage n’indi mihigo 9 ijyanye n’imiyoborere myiza. Imihigo y’ubukungu ni yo myinshi kuko Akarere ka Rwamagana kihaye ikerekezo k’iterambere ryihuse kandi nanone iterambere iyo ribonetse n’imibereho myiza y’abaturage biragendana ndetse n’imiyoborere igenda neza iyo abaturage badafite ikibazo kirebana n’iterambere”.
Uko imwe mu mihigo ya 2017/2018 yeshejwe
Mu bukungu: Imihigo ya 2017/2018 bashyize ingufu mu buhinzi ku buryo ibihingwa byahinzwe ku butaka buhujwe, uyu muhigo weshejwe ku kigero cya 100,6%.
Ibigori byari guhingwa kuri hegitari 16,401 umuhigo weswa kuri hegitari 16,714, ibishyimbo byari guhingwa kuri hegitari 31,318 umuhigo weswa kuri hegitari 31,382, soya yari guhingwa kuri hegitari 1, 368 umuhigo weswa kuri hegitari 1,378, umuceri wari guhingwa kuri hegitari 654 umuhigo weswa kuri hegitari 654, imyumbati yari guhingwa kuri hegitari 1000 umuhigo weswa kuri hegitari 1000,24.
Ibihingwa byoherezwa mu mahanga nk’ikawa na byo byongerewe agaciro kandi byezwa uko babiteganyije ku kigereranyo cya 100%.
Mu rwego rwo guhangana n’imihindagurikire y’ikirere, Hubatswe «Valley dam» ya Nyirabidibiri ifite ubushobozi bwo kuhira imyaka ku buso bwa hegitari 125. Hubatswe kandi «Valley dam» ya Rugende izajya yuhira imyaka yo mu gishanga cya Rugende gihuriweho n’uturere twa Rwamagana, Kicukiro na Gasabo. Iki gishanga na cyo kikaba cyaratunganyijwe.
Hagamijwe kongera umusaruro uturuka mu bworozi, inka 6127 zatewe intanga mu gihe bari bateganyije inka 5000, izindi zirakingirwa ku kigereranyo cya 100%. Mu rwego rwo gukwirakwiza ingufu z’amashanyarazi, ingo 4838 zahawe amashanyarazi mu gihe bari bateganyije ingo 4554, hitaweho kandi uburyo bwo gukurura amashanyarazi akomoka ku mirasire y’izuba.
Mu mujyi wa Rwamagana harimo no kubakwa gare y’imodoka zitwara abagenzi, imirimo ikaba yaramaze kurenga ku ijanisha rya 50% ryari ryahizwe mu mwaka wa 2017/2018. Hubatswe umuhanda w’amabuye wa Km 1.1 wo mu mujyi wa Rwamagana n’indi mihanda itandukanye igamije gufasha abahinzi kugeza umusaruro wabo ku isoko harimo umuhanda wa Rwarugaju- Rwimbogo; Nzige –Nyamatete- Karenge; Rugende-Juru; Rugende-Karenge; Bihembe- Isumo; Kadasumbwa-Fumbwe-Gasabo; Muhazi-Gishali-Munyinya; Nyarugari-Nkomangwa.
Imihigo yose yahizwe yo mu bukungu igaragarira mu miturire yo mu mugi no mu cyaro isuku n’isukura, gutwara abantu n’ibintu, guhanga imirimo mu rubyiruko, ikoranabuhanga, ibidukikije n’umutungo kamere yeshejwe 100%.
Mu mibereho myiza y’abaturage: Inzu 40 muri 40 bari bateganyije kubakira abatishoboye barokotse Jenoside yakorewe Abatutsi zaruzuye kandi ba nyirazo bazibamo ndetse n’indi miryango 12 itishoboye yakuwe mu manegeka ituzwa mu mudugudu w’ikitegererezo wa Rwimbogo. Muri gahunda ya Girinka, ubuyobozi bw’Akarere ka Rwamagana bwari bwahize koroza inka imiryango 1000 y’abatishoboye ariko bworoje imiryango 1,197 ingana na 119.7%.
Gahunda zizamura abaturage binyuze mu mishinga nka VUP n’ubudehe yose yeshejwe ku 100%. Iyo ugenzuye mu burezi, ibyumba by’amashuri byarubatswe haba mu mashuri y’imyaka 9 na 12, hubatswe amarerero y’abana bato, ibigo by’amahugurwa, mu buzima bubatse ibigo by’ingoboka by’ubuzima (Poste de sante) no mu buringanire n’iterambere ry’umuryango henshi usanga imihigo yareshejwe ku kigero kiri hejuru ya 100%.
Mu imiyoborere myiza: Mu guteza imbere imikino, umuco n’ubumwe n’ubwiyunge usanga imihigo yareshejwe ku kigero cya 100%: Gahunda ya Ndi Umunyarwanda yeshejwe ku 100% kuko ibiganiro byabereye mu mashuri, mu midugudu, utugari, imirenge ndetse no ku Karere. Abitabiriye itorero babaye 1,551 mu gihe hari hateganyijwe 1241.
Ibibazo by’abaturage byakiriwe byarasubijwe, havugururwa ibiro by’utugari ndetse hubakwa n’Umurenge wa Munyiginya ku buryo imihigo yeshejwe ku 100%. Imanza 132 mu manza 132 zagombaga kurangizwa zose zararangijwe.
Ubuyobozi bw’Akarere ka Rwamagana bufatanyije n’abafatanyabikorwa bako mu iterambere (JADF) bashimira cyane, ntibazahwema gukora ibishoboka byose ngo bihutishe iterambere ry’abaturage mu bijyanye n’ubukungu, imibereho myiza y’abaturage, imiyoborere myiza n’ubutabera.


text:
[wptab name=’Isomo: 1 Timote 2′]
Isomo ryo mu ibaruwa ya mbere Pawulo intumwa yandikiye Timote 2,1-8
Ndasaba rero nkomeje ko mbere ya byose mwakwambaza Imana, mukavuga amasengesho, mugatakamba kandi mugashimira Imana, mubigirira abantu bose. Dukwiye gusabira abami n’abandi bategetsibose, kugira ngo tubone kubaho mu ituze n’amahoro, turangwa n’ubusabane ku Mana kandi dutunganiwe. Ngicyo ikintu gikwiye kandi kinogeye Imana Umukiza wacu, Yo ishaka ko abantu bose bakirakandi bakamenya ukuri. Koko rero, Imana ni imwe rukumbi, n’umuhuza w’abantu n’Imana akaba umwe: ni Kristu Yezu, umuntu nyirizina, witanze ngo abe incungu ya bose. Ngicyo icyemezo cy’ugukizwa kwacu cyatanzwe igihe cyabigenewe kigeze, kandi nanjye ubwanjye nkaba naratorewe kuba intumwa yo kubyamamaza no kubyogeza. Ndavuga ukuri simbeshya, ndi umwarimu w’amahanga mu byerekeye ukwemera n’ukuri.
None rero ndashaka ko abagabo bajya basenga, aho bari hose, bakerekeza ku ijuru ibiganza bizira inenge, nta mwaga cyangwa intonganya.
[/wptab]
[wptab name=’Zaburi ya 27(28)’]
Zaburi ya 27(28),1ab.2, 7, 8-9
Uhoraho, ndagutabaza,
Rutare rwanjye, ntiwice amatwi!
Umva ijwi ryanjye ritakamba igihe ngutakiye,
n’igihe nerekeje ibiganza byanjye
ku Ngoro yawe ntagatifu.
Uhoraho ni we maboko yanjye n’ingabo nikingira,
umutima wanjye waramwiringiye, maze arantabara.
Ndasimbagizwa n’ibyishimo byansabye umutima,
maze nkamushimira muririmbira.
Uhoraho ni we mbaraga z’umuryango we,
ni we buhungiro bukiza intore ye.
Kiza umuryango wawe,
uhe umugisha abo wagize imbata zawe;
babere umushumba, uzahore ubaragiye iteka!
[/wptab]
[end_wptabset]


text:
Nuko abasoresha n’abanyabyaha basanga Yezu bose, bashaka kumwumva. Abafarizayi n’abigishamategeko batangira kwijujuta, bavuga bati «Uyu muntu ko yakira abanyabyaha akanasangira na bo!»
Nuko Yezu abacira uyu mugani, ati «Ni nde muri mwe wagira intama ijana, imwe muri zo yazimira, ntasige za zindi mirongo urwenda n’icyenda ku gasozi, akajya gushakashaka iyazimiye kugeza igihe ayiboneye? Iyo amaze kuyibona ayiterera ku bitugu yishimye.Yagera iwe agakoranya incuti n’abaturanyi, akababwira ati ‘Nimuze twishimane, kuko nabonye intama yanjye yari yazimiye!’Ndabibabwiye: nguko uko umunyabyaha umwe wisubiraho azatera ibyishimo mu ijuru, birenze iby’intungane mirongo urwenda n’icyenda zidakeneye kwisubiraho.
Cyangwa se, ni nde mugore wagira ibiceri cumi, kimwe cyatakara, ntacane itara ngo akubure inzu, ashakashake kugeza igihe akiboneye. Iyo amaze kukibona akoranya incuti n’abaturanyi, akababwira ati ‘Nimuze twishimane, kuko nabonye igiceri cyanjye nari natakaje!’ Ndabibabwiye: nguko uko abamalayika b’Imana bazishima kubera umunyabyaha umwe wisubiyeho.»
Arongera ati «Umugabo yari afite abahungu babiri. Umutoya abwira se ati ‘Dawe, mpa umunani ungenewe.’ Nuko se abagabanya ibye. Hashize iminsi mike, umutoya akoranya ibye byose, ajya mu gihugu cya kure. Nuko ahatagaguriza ibye yibera mu maraha.
Amaze kubitsemba byose, muri icyo gihugu hatera inzara ikaze, nuko aratindahara. Ni bwo agiye gusaba akazi umuturage w’icyo gihugu, amwohereza kuragira ingurube mu isambu ye. Yifuzaga kuba yahemburwa n’ibishishwa ingurube zaryaga, ariko ntihagire ubimuha. Bigeze aho, aribwira ati ’Nyamara se kwa data hari abakozi bangana iki barya bakanabisigaza, naho jyewe nicirwa n’inzara hano! Reka mpaguruke nsange data, mubwire nti: Dawe, nacumuye ku Mana no kuri wowe. Singikwiriye kwitwa umwana wawe, none ngira nk’umwe mu bakozi bawe.’ Nuko arahaguruka asanga se.
Akiri kure, se aramurabukwa, yumva impuhwe ziramusabye. Ariruka ajya kumugwa mu nda, aramuramutsa amusomagura. Nuko umwana aramubwira ati ‘Dawe, nacumuye ku Mana no kuri wowe, singikwiriye kwitwa umwana wawe.’ Naho se abwira abagaragu be ati ‘Vuba, muzane ikanzu nziza cyane muyimwambike, mumwambike n’impeta mu rutoki n’inkweto mu birenge. Muzane ikimasa cy’umushishe, mukibage, turye twishime, kuko uyu mwana wanjye yari yarapfuye, none yazutse; yari yarazimiye, none yatahutse!’ Nuko batangira kwishima.
Icyo gihe umwana we w’imfura yari mu murima. Arahinguka, ageze hafi y’urugo yumva baririmba, umudiho ari wose. Nuko ahamagara umwe mu bagaragu, amubaza ibyo ari byo. Undi aramusubiza ati ‘Ni murumuna wawe wagarutse; none so yabaze ikimasa cy’umushishe, kuko yamubonye ari mutaraga.’ Aherako ararakara, yanga kujya mu rugo. Se arasohoka, aramuhendahenda ngo aze. Nuko abwira se ati ‘Reba imyaka yose maze ngukorera; nta n’itegeko ryawe na rimwe ndengaho, nyamara ntiwigeze umpa n’agahene ngo ngasangire n’incuti zanjye. None uriya muhungu wawe wagarutse amaze kumarira ibintu byawe mu ndaya, ube ari we ubagishiriza ikimasa cy’umushishe!’
Nuko se aramusubiza ati ‘Mwana wanjye, wowe iteka tuba turi kumwe, kandi ibyanjye byose ni ibyawe. Ariko byari ngombwa rwose ko dukora umunsi mukuru, tukishima, kuko uriya muvandimwe wawe ureba yari yarapfuye none yazutse, yari yarazimiye none yatahutse!’»


text:
INZANDIKO ZITANDITSWE NA PAULO
Abaheburayo
Ntiturakamenya uwanditse iki gitabo gitangaje gutya, dukekeranije, birashoboka ko yaba aro Paulo wacyanditse, abandi bakekwa ni Barinaba, Apolo, Silasi, Akwila cyangwa Kerement w’I Roma.
Ijambo nyamukuru mur’iki gitabo, n’ugukomera kurenze ukwabandi bose kwa Kristo, nukw’ubukristo ugereranije n’imikorere y’Isezerano rya kera. Umwanditsi avugako Yesu asumba bose ni bura mu ngero eshanu, (nk’umwana) arakomeye 1) kuruta abahanuzi bo mw’Isezerano rya kera 2) kuruta abamarayika, 3) kuruta Mose 4) kuruta Yosuwa na 5) Aroni umutambyi, igice cya mbere kivuga ubumana bwa Kristo, ariko igice cya cumi na kimwe bagihariye ukwizera. Abaheburayo 11, hasobanura muncamake ibijyanye no kwizera, ibikurikiraho n’abantu b’Imana babayeho mu kwizera.
Dore incamake y’iki gitabo.
I. Gukomera kwa Kristo ugereranije nababayeho kera. (1:1-7:28)
II. Gukomera kw’umurimo we w’Ubutambyi nk’umutambyi mukuru.
III. Icyanyuma nukwizera kwihangana. (11-120


text:
Muri Demokarasi ububasha bwa rubanda ntibugira rutangira, n’iyo rubanda ihisemo kugira aho ishyira ibihato ingufu zibishyizeho ni nazo zibikuraho : ni cyo gisobanuro (esprit de la loi) cy’ingingo y’193 y’Itegekonshinga ryo mu 2013. Kuba byaragenwe ko nta mushinga wo kuvugurura iyo ngingo y’193 ushobora kwakirwa (clause intangible) bifite ishingiro n’injyana. Koko rero Itegekonshinga ntiriva mu ijuru, rikorwa n’abantu. Guhindura ingingo iyi cyangwa iriya sibyo byakabaye ikibazo. Uretse n’ingingo imwe cyangwa ebyiri zaryo, Itegekonshinga ryose uko ryakabaye rishobora kuvaho hagashyirwaho irindi, isi igakomeza ikazenguruka, ndetse ikaba yazenguruka neza kurusha mbere.
1. Itegekonshinga ryo mu 2003 si ryo rya mbere u Rwanda rwagize. Ryaje risimbura iryo ryasanze naryo rifite iryaribanjirije. Guhindura ingingo yaryo y’101 sibyo byakabaye ikibazo, iyo biba koko biri mu nyungu za rubanda (nyamwinshi !) .
2. Ikibazo gikomereye rubanda muri iki gihe si ukumva icyo itegekonshinga ryo mu 2003 rivuga (interpretation de la loi). Icyo rubanda yifuzaga mu gusezerera ingoma ya cyami n’ubungubu nticyahindutse , ni nacyo mu by’ukuri kigaragarira mu ngingo y’101 : ni uko byakwemerwa na bose, bikubahirizwa n’abayobozi, ko ubutegetsi bwose ari ubw’abaturage , bukaba mbere na mbere bugomba gukorera inyungu z’abaturage, bityo inzozi z’abitwa ko bavukanye imbuto bacyibwira ko bavukiye gutegeka, abandi benegihugu bakavukira kubabera abagaragu, zikagenda nk’ifuni iheze !
3. Ikibazo nyakuri kiduhangayikishije twese ntawe utakibona uretse abigiza nkana : ni uko Paul Kagame n’Agatsiko ke nta yindi mpamvu igaragara bafite yo guhindura ingingo y’101 y’itegekonshinga uretse inyungu bwite z’Agatsiko rukumbi kamaze imyaka isaga 21 ku butegetsi, kakaba karabukoresheje uko kishakiye mu kwimakaza iterabwoba no kwikubira ibyiza byose by’igihugu, none ubu kakaba gashaka « gukorogoshora Itegekonshinga » kagamije gusa kwihambira ku butegetsi no guheza rubanda mu icuraburindi ry’ingoma y’igitugu. Ibi se ninde wabyemera !?
4. Icy’ingenzi kigomba kumvikana ni uko Itegekonshinga, uko ryaba ryarashyizweho kose, intege nke ryaba rigaragaza zose, iyo ryatowe n’abaturage, ntiripfa guhindagurwa uko abantu biboneye kose, ku mpamvu ibonetse yose.
5. Niba rero ishyaka rya FPR riri ku butegetsi nta bantu bazima rikigira, rikaba ridashoboye kwishakamo undi mukandida ryakwamamaza mu matora y’umukuru w’igihugu yo mu 2017 , niryemere ko ricyuye igihe, ribise abashaka gukorera igihugu ibyiza, turahari .
6.Niba kandi bigaragaye ko Abacurabwenge ba FPR bacyibereye mu 1959, bakaba bacyibitseho imitekerereze y’ingoma ya cyami twaserereye mu myaka 50 ishize, bakaba koko bumva bafite umuntu umwe rukumbi wavukanye imbuto, ngo ugomba gutegeka Abanyarwanda kugera ku iherezo ry’isi, nibakenyere bahangane na Revolisiyo ya rubanda kuko ibintu bigiye kubashyuhana, « match » ikabarenga, bakabura iyo bakwirwa.
7.Ndongera kwemeza ko ikibazo Abanyarwanda bafite muri iki gihe atari Itegekonshinga ! Rirahari . Kurivugurura, hagahindurwa ibikwiye guhinduka nta kibazo byakagombye gutera ariko « kurikorogoshora » mu nyungu z’Agatsiko , rubanda ntizabyihanganira .
8. Reka nanone nibutse abibagirwa vuba ko Perezida Blaise Compaore wa Burkina Faso, wari umaze imyaka 27 ku butegetsi, abaturage baherutse kumwirukankana (28-31/10/2014) mu gihe Inteko Ishinga amategeko yari iteranye iri guhindura ingingo ya 37 y’Itegekonshinga ryo kuwa 11/4/2000, hagamijwe kumufasha kongera kwiyamamaza kandi yari arangije manda yemererwa n’iri tegeko nshinga.
9. Hafi yacu, abaturage baherutse kuvudukana Perezida Joseph Kabila wa Repubulika Iharanira Demokarasi ya Kongo kuko yashakaga guhindura ingingo ya 220 y’itegekonshinga ryo mu 2006 kugira ngo arenge kuri manda ebyiri yemererwaga n’iryo tegeko, bityo ngo mu mwaka utaha w’2016 azashobore kongera kwitoresha ! Icyakora Joseph Kabila we yabonye bimukomeranye, kubera abaturage bavuye hasi, yisubiraho, asaba rubanda imbabazi, ahagarika ivugururwa, umutekano wagarutse ari uko abanje gutangariza ku mugaragaro ko atazongera kurota yitoresha mu 2016.
10.Mu gihugu tuvuga rumwe cy’Uburundi naho ishyamba si ryeru : ubushake bwa Perezida Petero Nkurunziza bwo gushaka kongera kwitoresha nabwo bukomeje gukurura amahane . Uko bizarangira turabyiteze twese mu minsi ya vuba aha. Birabe ibyuya…..
Izi ngero z’ibibera ahandi zikwiye gutuma natwe twibaza ariko tukanisubiza :
11.Aho Paul Kagame n’Abanyagatsiko be , mu gushaka guhindura ingingo y’101 ngo Kagame ahame ku butegetsi ubuziraherezo , nabo ntibaba bagambiriye gukora Abanyawanda mu jisho kugira ngo barebe niba koko iterabwoba ryarabagize ibikange bidasubirwaho ? Icyo tuzi neza ni kimwe: ni uko iryo ngirwa-vugururwa bashaka kudutura hejuru rishobora gukururira kabutindi impumyi za FPR zisa n’izitareba neza ngo zibone uburemere bw’akaga Abanyarwanda bakomeje gushyirwamo n’ubutegetsi bw’igitugu bwa Paul Kagame !
12.Turasaba urubyiruko rw’u Rwanda gukanguka rukitegura kwamaga rwivuye inyuma KUDETA (Putsch Constutitionnel) Kagame n’abambari be biteguye gukorera Itegekonshinga ry’u Rwanda kuko ishobora gusubiza igihugu cyacu mu miborogo, igasenya n’ibyiza byose byagezweho. Ejo hazaza heza ntihashobora gutegurwa n’abategetsi bikunda, bakorera inda zabo gusa, birengagije akaga ka rubanda rugufi.
13.Dukomeje guhamagarira abenegihugu bose, Abatutsi, Abahutu ,Abatwa n’abandi bahawe ubwenegihugu, kuba maso maze igihe cyagera bagaha Kagame n’abambari be ISOMO ry’uko twasezereye ingoma ya cyami, gihake na gikolonize bikajyana ! Ntitwiteguye rero gusubira inyuma ho imyaka 50 yose !
Muri make, Perezida Paul Kagame arangije Manda ze yemererwa n’itegekonshinga ryo mu 2003(art 101), si we kamara, nagende, hatorwe undi mukuru w’igihugu, u Rwanda rukomeze inzira y’iterambere risangiwe na bose .
Padiri Thomas Nahimana,
Umukandida w’Ishyaka Ishema
mu matora y’umukuru w’igihugu yo mu 2017


text:
Burya birashoboka cyane ko ushobora kuba ukundana n’umukobwa ndetse cyane, bigashyuha urukundo rwanyu rukaka n’abantu benshi bakabibona ndetse nawe muhungu ubwawe ukabyibonera ukanabyiyumvamo ko mukundana, ariko igihe kikagera, umukobwa akagira atya akagukundiraho undi ari byo bita guca inyuma
Ncuti yacu dore ibintu bitatu bishobora kukwereka ko umukobwa mukundana aguca inyuma:
Buryasi byiza, ndetse ntugomba kumva ko byarangiye uwo mukundana adashobora kuba yaguca inyuma, aha rero ni byiza kuba maso kandi ukagenzura igihe ubona hari icyahindutse bitewe n’uko mwari musanzwe mubanye. Mu gihe rero ukeka cyangwa ubona ko mu rukundo rwanyu bitagenda neza, genzura ibibimenyetso 3 uzamenyeraho ko yaba aguca inyuma:
1. Guhindura imyambarire n’imyirimbishirize
Ubusanzwe abakobwa mu mibereho yabo bagira umuco wo gukunda gusa neza no kwambara bakaberwa kandi burya ngo iyo babikoze hari uwo baba bashaka gushimisha. Rero igihe uzabona umukobwa w’inshuti yawe yadukanye imyambarire atari asanganywe kandi akayihindura atakubwiye (atakugishije inama) ngo umenye ko urukundo rwawe na we rwajemo undi muntu, bityo akaba yahinduye imyambarire kugira ngo ashimishe uwo wundi kuko ngo hari n’igihe uzasanga rwose ibyo yambaye cyangwa se ubwoko bw’umubavu yiteye ndetse n’indi mitako agiye gukoresha mu kwirimbisha atari byo wowe usanzwe ukunda. Icyo gihe rero byitondemo ushishoze kuko wasanga aba arimo kubikora agira ngo ashimishe undi utari wowe.
2. Kutakwitaho nka mbere
Ubundi ikizakubwira ko hari ikintu kitagenda neza hagati yawe n’umukobwa w’inshuti yawe ni uko uzabona atakikwitaho cyangwa ngo akwiyumvemo nka mbere. Aha uzabona inshuro yaguhamagaraga kuri telephone zagabanutse, agabanye gushaka kubonana nawe amaso ku maso ndetse kukubitsa amabanga ye no kugushyira muri gahunda ze za buri munsi bigabanuke kuko afite uwo abibasangiza.
Aha rero, ubonye bimeze bitya cunga neza kuko ashobora kuba afite undi abagabanya urukundo bigatuma urwo yaguhaga rugabanuka ndetse uzasanga byinshi byarahindutse nko kubona atangiye kujya abihirwa muri kumwe, kutishimira gusangira amwe mu mabanga y’urukundo, kugabanya ibintu mwakoranaga mwembi mukishima, kugabanya umwanya yaguhaga, kutakwereka inshuti ze no kudashaka ko umenya amakuru y’umuryango we nka mbere n’ibindi. Igihe ibi bitangiye kuba, umenye ko hari ubyihishe inyuma ari kubasangiza urukundo.
3. Kuguhisha amabanga amwe n’amwe yo kuri telefoni
Niba umukobwa w’inshuti yawe yatangiye kujya ahamagarwa n’abantu kenshi kandi ntakwereke abo ari bo ndetse agashaka kwanga no kubitaba igihe muri kumwe, kwita abantu amazina adasobanutse, kwakira ubutumwa bugufi akanga ko ubureba, kwanga kukwereka nimero imaze kumuhamagara , gusiba nimero imaze kumuhamagara ndetse no gusiba ubutumwa bugufi (messages) akimara kubusoma no gusiba izo umwandikira muri telephone ye n’ibindi burya ngo ni bimwe mu byakagombye kukwereka aho urukundo rwawe na we rugeze ndetse ni na cyo gihe cyo kumenya ko yatangiye kuguca inyuma.
Mu gihe rero ubibonye gutya, hita umenya ko ashobora kuba yatangiye kuguca inyuma. Ikindi kandi, ibi biba biganisha ku ndunduro y’urukundo mwari mufitanye.
Birababaza rero kumenya ko umukunzi wawe aguca inyuma ariko bikababaza kurushaho iyo wisanze baguca inyuma hashize igihe, mbese amazi yararenze inkombe ntacyo ukiramiye. Ni byiza rero ko mudakunda buhumyi ahubwo muba mugomba umunsi ku wudi kugenzura ko nta cyahindutse ku rukundo, bityo wabona kimwe muri biriya bimenyetso bikwereka ko umukobwa yaba aguca inyuma ukaba wagira icyo ukora ukaramira urukundo rwanyu hakiri mu maguru mashya.


text:
Umva uyu muvugo mu majwi n’amashusho. Reba iyi video iri munsi aha.
“If you want to fly on the sky, you need to leave the earth. If you want to move forward, you need to let go of the past that drags you down.” ― Amit Ray, World Peace: The Voice of a Mountain Bird
Amit Ray yagize ati, “Niba wifuza kuguruka mu kirere, ugomba gukura ibirenge ku isi. Niba wifuza kujya mbere, ugomba gusiga inyuma impitagihe ihora igusubiza hasi.
© 2020 A. Happy Umwagarwa
All Rights Reserved.
Nsezeye Impitagihe
Izo nterabwoba zinderemba mu ntekerezo
Inzozi zimpugenza sindebe ibyiza binzungurutse
Uyu murizo w’amateka adakwiye kuba iteka
Ayo mbara mu nkuru ngo atazanga agasubira
Ahubwo abe igicucu cy’aho tudashaka kugana.
Oya rwose nanze ikibi kinkururuka inyuma
Nanze gusayurura umukungugu n’imyanda yose
Ndavuga iyi imbuza gutambuka kandi nemye
Mpisemo kunyaruka ngasingira ibiri imbere
Dore akazuba katse kandi hanze haracyeye.
Ni nde wambeshye ko kwibuka ari icyigishwa?
Oya rwose ntibikwiye kumbera indorerwamo
Igisate kinyerekana njanjaguwe n’agahinda
Nyamara hino hari urumuri rw’ibyiza n’abeza
Kwibuka ni ihirwe ry’uko ndiho kandi rwose.
Kwibuka erega si amaganya y’agahoraho?
Impamvu ni uko nzi iyo mva kandi iyo ngana
Nanze guheranwa n’umwijima ndeba urumuri
Singatsindwe n’urwango narahawe urukundo
Nta rugomo rw’uwanyoye ku ntango y’amahoro.
Nk’ubwo koko kuki untota ngo nimike urwango?
Erega burya rero ikibi kiruta ibindi ni urugomo
Cyo nkundira nsohoke mu ruziga rw’iyi nzigo
Kuko burya urukundo nyarwo ruvukira imutima
Kandi urwishatsemo rurakunda rukamugenderera.
Bati iyo ndirimo y’amahoro ni ubupfayongo
Ngo ni ukwirengagiza ndetse kandi kutazirikana
Abandi bati have udacyerensa agahinda kacu
Cyangwa ahari ushaka ubutoni kuri ba nyirijambo
Umunyamahoro bakanshinja kuba inkomamashyi.
Rwose sinshinyagura ahubwo reka nkwibutse
Ibuka unkundire wibuke utibagiwe n’intangiriro
Za nduru yewe ndetse na za nyandiko na radio
Indirimbo za gikubite ndetse n’iza nanga abantu
Nyamara bwacyeye gikubitwa kandi abeza bicwa?
Nk’ubwo koko nkwibutse iki waba waribagiwe?
Wankundiye tukeyura urwijima hakaza umucyo
Nyamara njye nasanze ibyiza n’abeza bahoraho
Wiha amaso n’amatwi abakwereka ababi n’ibibi
Erega ntiwakunda abo wanze gushima ubwiza.
Mu beza bakera harimo abo twari duhuje isano
Nari umukundwa wa Mbanzamihigo wanyibarutse
Umunyankole ansetse ubutesi anyita Nyirabisabo
Kuko narazwe gukundwa ibyishimo biba impano
Iryo zina narihawe n’imfura yangize uko nabaye.
Mu beza ba kera kandi habarwagamo ababanzamihigo
Abatabaye nyamara batabaruka ntibagane inaha
Urugendo rwabo rwasorejwe mu ishyamba nise izina
Abo nkumbura nkababura maze ngahogozwa n’irungu
Abo mfitiye amakuru y’uko gashiki kabo kakuze.
Ese uragira ngo nkubwire ko na Nyiraneza yagiye?
Reka nkubwire iryo yambwiye mbere y’isinzira
Cyangwa se iryo namusezeranyije ritarasohora
Rwose have utanyibagiza umurage w’abajyambere
Wimpeza mu mpitagihe hato ntibagirwa inshingano.
Kera nkiri umwana uwo twahuraga yambazaga Data
Aho mbereye inkumi imfura ziti, Gira umugabo
None ab’ubu turahura bakabaza bati, abana baraho?
Erega hakaba ubwo ijambo ryiza nk’iryo rintungura
Kuko wanyibagije ko ibyiza n’abeza twibanira iteka.
Ndekura rwose ndagusabye winzirikira mu by’ejo
Ndeka njye mu kirere cy’ubu ndirimbane n’izo nyoni
Nkundira nogoge inyanja y’ibyiza by’ababyiruka ubu
Dore disi ubu bwiza bw’indabyo n’amabara ya none
Reba abeza bahamiriza ndetse wumve n’ayo majwi.
Burya uwagize ati ibihe biha ibindi yari umuhanga
Ibisharira n’ibiryohereye ndetse n’iby’urwunyunyu
Umwijima n’urumuri bigahora bisimburana iteka
Intege nke zikaba impamvu yo kwizihiza intsinzi
Ibyiza n’ibibi byose bigahita bijyanwa n’impitagihe.
Inkuru z’impitagihe Umwagarwa yazigize inshingano
Ngo zitubere igicucu cy’ibyo dushaka gusiga inyuma
Ariko disi kundira uwanezerewe yizihirwe n’indagihe
Akunde akundwe kandi abane na bose mu mahoro
Inseko ye ibe igishushanyo cy’inzagihe izira urwango.
Ni byo koko isano ntigira intangiriro cyangwa iherezo
Abahuje isano bahora batyo n’iyo ibihe bihaye ibindi
Hakaba abasinzira ubudakanguka ndetse n’abavuka
Ariko burya umubano wo ukunze kuneshwa n’ibihe
Hakaba ubwo n’abahuje isano bashoberwa n’ibyawo.
Njye nasanze burya isano ari ingenzi kuko idakuka
Ndetse rwose ikwiye kubahwa no kurindwa ubuhemu
Ariko umubano nyamara ni yo mavuta adutera intege
Zo kubaho mu ndagihe kandi duhuje urugwiro n’abeza
Abo dufatana urunana maze tugatera igana imbere.
Muvandimwe nkunda nkundira nsezere impitagihe
Ndeka nikundire ababyiruka ndetse abajyambere
Oya rwose winsubiza mu by’abasekuru n’abasekuruza
Nyandikira amateka ariko rwose winsaba kuyaturamo
Ndagana imbere kandi uhajya ntatera igana inyuma.
Ariko ni iki kigutera kunsaba kwanga ababyiruka?
Nk’ubwo kuki udashaka ko mbona ibyiza by’ubu?
Kandi rwose ari ibishushanya icyizere cy’ejo hazaza
Nucyeka ko mbeshya uzabaze ababyina inganzo z’ubu
Cyangwa se uzaza nkujyane iwacu kuri mirongo ine.
Dore ndashaje kandi igihe nsigaje kuri iyi si ni ibanga
Oya rwose sinifuza kuraga ababyiruka impitagihe
Iyo nayibashyinguriye mu bitabo, inkuru n’imivugo
Ariko nkundira banyige intambuka n’inseko by’ubu
Nibansekera, nzasinzire mfite icyizere cy’ahazaza.
Ndasezeye mfura nkunda kandi ndagusabye unyumve
Komeza iyo sano uyubahe kandi ntuzayihemukire
Nkundira nsezere impitagihe nyisige inyuma rwose
Icyo ndambiwe ni ukuzenguruka uruziga rw’inzigo
Ngiye kuririmbana n’inyoni kandi n’abeza bose.
Nitwa Umwagarwa


text:
Kuwa 07th Nzeri 2014 ijambo ry’Uwiteka ryaje kumuhanuzi Majeshi Leon.
Kuwa 07th Nzeri 2014 ijambo ry’Uwiteka ryaje kumuhanuzi Majeshi Leon,riramubwira riti : Dore nd’Uwiteka Imana yawe,ngiye kuguha umurimo mushya wokulinda ubwoko bwanjye!Uyu mulimo nguhaye uzamenyeraho ko,nd’Uwiteka Imana ya Israel Imana yawe.
Kuwa 07th Nzeri 2014 ijambo ry’Uwiteka ryaje kumuhanuzi Majeshi Leon,riramubwira riti : Dore nd’Uwiteka Imana yawe,ngiye kuguha umurimo mushya wokulinda ubwoko bwanjye!Uyu mulimo nguhaye uzamenyeraho ko,nd’Uwiteka Imana ya Israel Imana yawe.
Aho niho nzazamura izina ryawe maze icyo gihe ntabwo abagucishigamo amaso bazongera kugucishimo amaso ukundi uko niko Uwiteka avuga.Dore abaguhigaga bose ntuzongera kubabona ukundi kuko nzatuma batongera kuguhiga uko niko Uwiteka avuze!.
Kuwa 10th Nzeri 2014,Njyanwa mu iyerekwa,nerekwa ndi mu ishyamba riherereye hafi y’umiurwa,mbona umuhanuzi mukuru agenda ahanura ku nkengero z’umurwa wasaga na gakondo yanjye.Dore amagambo yagendaga avuga,UWITEKA ARAKOMEYE KANDI ATEYE UBWOBA,DORE AGIYE GUKORA IBITANGAZA MU BATUYE ISI KUGIRANGO BAMENYE KO,ARIWE MANA.DORE AGIYE GUKORA IBITANGAZA NK’IBYO YAKOREYE MU EGPTY UBWO YACYURAGA UBWOKO BWE.Nkimara kumva iryo jwi ryahoreraga nk’ikondera yasaga nkaho ar’impanda yatabarizaga Uwiteka imenyesha abakiranutsi ibigiye kubaho mu isi yabazima.
Nerekwa abadaimoni bo muri gakondo yo mu rwagasabo baturutse muburasira zuba bahunga ngo kuko imirindi y’Uwiteka yabamanukiye,mbona abadaimoni umukuru w’igihugu kagame Paul akoresha bafashe inzira igana kugisenyi berekeza kumupaka wa Goma kugirango bahungire muri Congo.
Mbona umusore waruyoboye abo bazimu abaha icyerekezo mbona banyujijwe mukayira gatoya,bituma abadaimoni (2) bishyira hamwe bagahinduka umudaimoni umwe (1) kugirango babashe gukwirwa muri ako kayira.
Mu gihe nitegerezaga cyane ibirimo kuba,numva amajwi yabakiranutsi bakora umurimo w’Imana barimo abavuga butumwa nabandi bahanuzi nabo bahanura nijwi rirenga kuko bari kure yanjye nka metero 600 z’ubure bure maze nabo numva bavunga ngo:Uwiteka Imana yacu agiye gukora ibikomeye nk’ibyo yakoreye mu gihugu cya EGPTY ngo kugirango amenyekana ko ,ar’Uwiteka Imana.Kuko icyatumye yimenyekanisha kwari ukugirango abantu bose bamenye ko,uwiteka ariwe Mana waremye ijuru n’isi.
Ayo magambo yateye ubwoba cyane abadaimoni bo mu Rwagasabo bituma bahunga igihugu cy’Urwanda,ubwo mpita menyako,igihe cy’Uwiteka kigeze ngo yiheshe icyubahiro,ngo arashaka ko,urubyiruko rw’icyi kinyejana nabo bamenya ko,mu ijuru har’Imana.


text:
Muri Kigali habaye igikorwa cya Polisi cyo kwirukana uducurama twigabije umujyi. Twifuje kubagezaho icyo indagu za Magayane zivuga ku ducurama.
Polisi yitabajwe ngo yirukane uducurama hakoreshejwe amazi
Perefe Zigiranyirazo muramu wa Habyarimana akimara kumva ko nta kabuza Abatutsi bari hanze bazafata u Rwanda, nyuma ariko ngo bakazarwirukanwamo n’umuzungu warubahaye, Zigiranyirazo yatse intsinzi, Magayane ati kereka Habyarimana yeguye igihugu akagiha Abanyenduga kuko ni bo bazi amacenga y’Abatutsi, bityo mwebwe mukicara.
Zigiranyirazo yavuze ko bafunga Magayane, Magayane akigera mu buroko 1930 yabwiye uwamutekeraga ati: kuwa kane nzapfa maze kurya imboga. Niko byagenze. Kuko yahawe imboga z’isogo yakundaga kuwa kane yitaba Imana. Yanabwiye n’uwo musirikare wamutekeraga ko azagwa mu maguru y’abagore, niko byagenze uwo musore yagiye gusambanya umugore w’undi mugabo, ategerwa ku irembo bamutsinda aho.
Ibyo yahanuriye abandi ni ibi:
- Yabwiye Ambasaderi Kagenza Alphonse muri Nzeri 1972 ko Kayibanda uzengurutse u Rwanda rwose ngo aribuka isabukuru y’imyaka 10 y’ubwigenge ko ariho asezera ku banyarwanda ko nta myaka itatu azamara ategeka, ko nategura n’imva ye itazaboneka.
- Yabwiye Kanyarengwe Alexis ko azahunga akambuka Akagera, akagaruka arwana, akazitwa umutegetsi wa nyirarureshwa, akabona ibibi n’ibyiza, nyuma agapfa adahinwe azize indaramabuno.
- Yavuze ko hari abazungu bagiye gufungirwa mu Ruhengeri, abandi b’abatasi bazabakurikira bakagwa kuri Muhungwe. Byarabaye, abacanshuro bashatse gufata Congo banyuze i Goma mu 1978. Sûreté ya Lizinde yari ikaze ibata muri yombi bafatirwa mu mahoteri ku Gisenyi, bafungiwe mu Ruhengeri, nyuma y’aho abandi bakoreye plan yo gufata u Rwanda na Congo byombi muri Parc y’ibirunga i Rwindi(Congo), baje mu Rwanda n’ibyuma kabuhariwe bifotora, indege ibagusha muri Komini Kanama (Bugoyi-Gisenyi) hafi ya Muhungwe.
Magayane yahamagariwe gukora animation bamamaza, banacengeza amatwara ya Muvoma ati : uwabyiniye Nkubitoyimanzi Rudahigwa, na Bwenge nyakuri Kayibanda, ntiyabyinira Muvoma izanywe n’abungura bazubika u Rwanda. Burugumesitiri Kabalira yahise amufungira mu kasho amuziza gupfobya MRND akanatuka Perezida wayo ngo ni umwungura w ’umushyushya. N y u m a y’icyumweru baramurekuye, Magayane abwira Kabalisa ati : kumfungira ubusa kwawe nawe uzafungirwa ahatava izuba. Bwarakeye basanga Kabalira yarariye imisanzu ya MRND, yafungiwe muri Prison Special mu Ruhengeri.
Magayane yabwiye Theoneste Lizinde ati: Ugiye kuzafunganwa n’abantu bambaye utubuye tubengerana ku ntugu, mukazashyirwa aho wajyaga ufungira abandi. Bwarakeye Lizinde avumbura imashini yakoraga amafaranga, iyo mashini yari ihuriweho na Majyambere n’ibindi bikomerezwa. Lizinde agijeje I bukuru, bati uyu muntu azabwira abanyamahanga akari I Murore bati: tumwohereze Zimbabwe, navayo tuti yateguraga coup d’Etat, ahite afungwa. Yabwiye Lizinde ati ikimenyetso cy’ifungwa ryawe n’umwana uzabyarwa na Madame Habyarimana ari i k i m a r a . Byarabaye uwo mwana avukira mu Bubiligi ari ikimara (baramuhishaga) nta cyumweru cyahise Lizinde atabwa muri yombi. Magayane ati Lizinde nafungurwa ,ingabo zizaturuka hanze, uzicarana nazo akanya gato, uzahunga zizagutsinda hanze.
Magayane yabwiye Adjudant Chef wayoboraga Gereza ya Ruhengeri witwaga Sembagare ati: uri igikenya ntuzisazira. Bwarakeye ajya iwabo I Muramba / Gisenyi, inkuba itagira amazi iramwasa.
Magayane yabwiye undi muyobozi w’iyo Gereza Adjudant Cyarahani ati: uzicirwa muri iyi prison. Umwaga wawe uzashirira aha. Yabwiye abanyururu bagenzi be ati; iyi myenda mubona y’umukara twambaye izasimbuzwa ibara ribengerana(Rose) yarongeye ati: ibohozwa ry’iyi prison rizabanzirizwa no kumva kw’iki giti cy’ingazamarumbo mubona imbere ya Gereza, ati hano mu nzu indani hazinjira ihene izaherekeza abashyitsi, bwarakeye igiti kiriyumisha, naho ubwo Musenyeri Nsengiyumva yasuraga Gereza ya Ruhengeri, bibagiwe gukinga ihene irabinjirana, nijoro bumva iramena amasafuriya irya ubugali. Magayae ati : ngicyo ikimenyetso mwatashye, ariko abazahungira Rwabeya muzashira. Abahungiye Rwabeya/Musanze bahuye n’abakodo ba Mukamira baje kubohoza Ruhengeri, babamenaho urusoro babita inyenzi.
Kubera atahwemye kwikoma ingoma ya Kinani, byateye ubwoba abayobozi ba Gereza ya Ruhengeri, bahitamo kumushyikiriza ibiro by’iperereza ngo yisobanure. Yasabye ko Habyara n’ibyegera bye baza, maze ubuhanuzi bufatwa kuri za kasete buranandikwa.
Dore uko yavuze: wowe Habyarimana ndagukandagiye ugiye kugwa ku kibuga gikikijwe n’imfunzo kandi nupfa Kigali izuzuramo intumbi agahishyi. Ibimenyetso ni abazungu bazaza kugukanga nawe uzashyira mu bitugu byawe mu bushoroshori umugore w’umugambanyi, inyamaswa y’ihembe rimwe izaba ibiyogoza mu rukiga na Ndorwa, iyo nyamaswa izakwira u Rwanda imena amaraso menshi, izaguhitana nta kabuza, keretse weguye. Habyara ati shaka intsinzi: Magayane ati ntayo, ati ubutegetsi bwawe buzafatwa nabo bavantara, bazigera kino gihugu, nyuma bazakivanwamo nk’ubufindo.
Magayane ati uzasimburwa na Rusukumo ruzamara amezi atatu, hakurikireho bihwahwa wok u ruzi rw’iwanyu, nyuma ye ngo hazategeka Rwabujindiri rurya ntiruhage; uwo Rwabujindiri azajegezwa ihembe inshuro enye, Ihirikwa rya Rwabujindiri rizagenda ritya; Magayane ati: azaraswa umwambi w’igishirira na bene nyina ari mu Bugesera nyuma hazameneka andi maraso menshi, noneho rutuku wamuhaye ubutegetsi ashyireho umusaza usheshe akanguhe uzaba ari inyuma y’igihugu azane ihumure, acyure rukara rw’ibisage ruzabyinirwa bigatinda. Abantu bazaba baragiye ishyanga bose batahuke, habeho umunezero uburumbuke n’amahoro ya nyayo.
Uko bizamera ingoma ya Rwabujindiri igeze mu marembera:
Hazabaho isubiranamo ry’abiyicaje ku ntebe. Hazabaho inzara, agahiri n’agahinda, no kwiyahura. Hazabaho urwikekwe yewe n’umwana azatinya se na nyina; hazabaho amarira yuzuye intango ku bari mu bihome, hazabaho ibisahiranda birya akaribwa n’akataribwa bazakora ibishoboka byose ngo batsindure rwara rw’umugara rubundiye mu mashyamba, nyamara nabyutsa umugara igihugu kizabyara igihunyira. Bazafatanya n’amahanga, nyuma bibe zero, ahubwo intambara yongere itangire ikazahagarikwa na l’ONU ya gatatu. Magayane ati uwo Rutuku uzaza agahagarara hagati y’abazaba barwana, niwe uzatoranya umutegetsi.
Hazabaho inyoni z’uducurama zizarika mu biti by’abo biyicaje ku ntebe. Hazabaho ibika ry’isake isura urwimo ikigera ku mutambiko w’urusenge, hazabaho abandi bazahanura nkajye bakabizira: hazabaho ihene izabyara isekurume indwi zange konka. Umwami w’ishyamba azaza kwiba.
Mwibuke
Magayane yaravuze ati: nimubona Kigali yuzuye amase atewe n’imyigaragambyo y’inka. Muzamenye ko Kinani yahirimye, kuko amase azasimbuzwa intumbi z’abantu. Byarabaye mu kwa gatatu 1994 umugabo watswe igikingi yazanye inka ze kuri Rondpoint Kigali inka zacunzwe n’aba GD Umujyi wabaye umunuko kubera amase. Nyuma y’ukwezi kumwe intumbi zasimbuye amase.
Ikindi gikomeye yaravuze ati: Habyarimana napfa, abantu bazahunga iki gihugu, ati ariko abazahungira mu majyarauguru y’uburengerazuba bazapfamo benshi. Koko abahungiye Goma, Mugunga, Kibumba, Katale, Kahindo basanze Dogiteri Ru… Umututsi. Ukomoka ku Kibuye wo mu bihugu byo hanze yakwije amarozi mu majyaruguru ya Kivu, bayasigaga ku gisheke, irindazi, umuneke, ikijumba, ikigeri, bashyize no mu bigage, inzagwa n’amasigara, imbaga yarahatikiye ngo ni kolera da!
Magayane yabisubiyemo inshuro eshatu ati: aba bavantara baturutse i Bugande Bazafata kino gihugu nta kabuza, ati: ariko bararye bari menge kuko bazakibavanamo kandi nabi. Ababizi bemeza ko abo mu kazu ka FPR imitungo yabo yambukijwe kera ikaba iri muri Eritereya, Etiyopiya, Afurika y’epfo, I Burayi na Amerika, mbese barasahura nk’aho nta mizero bafitiye u Rwanda.
Ngayo nguko.
Ubwanditsi
Avis aux lecteurs: Nos articles peuvent être reproduits à condition de citer le nom d’auteur et le site web source. Notice to readers: Our articles may be reproduced provided the author’s name and the source website are cited.